text:
Den un partido di bon caliber Nacional y Dakota a parti punto. Un wega cu tabata di ‘banda pa banda’ pa casi henter e wega, yen di emocion y hopi tenso.
Den cuminsamento di wega Nacional tabata protagonista di biaha, tirando den atake, contrario cu nos tin custumber di wak ora cu e dos ekiponan aki enfrenta otro, unda cu Dakota sa tira den atake prome husando nan bentaha den velocidad, pero Dakota e biaha aki tabata esun cu a warda pa wak kiko pa hasi pa counter e iniciativa di Nacional.
Dakota tabata tambe un poco impreciso y timido, faltando ritmo sustantivo den e prome parti di e prome tempo. Nacional en cambio si tabatin yegadanan tempran y skerpi, manera esun di Kenroy Ranger na di seis minuut caba, unda ela haya un pase di Valdo Leocadio pa penetra y haya su mes dilanti portero Lionel Kaarsbaan di Dakota cu a sali manera un pantera pa salba su ekipo di un gol tempran. Toch net despues di e mesun hugada ey Dakota a tira den contra golpi unda Fercant Sophia a haya su mes cu un bon chens di gol despues di e “fast- break” cu e mes a protagonisa en conhunto cu Fernando de Souza den un accion relampago penetrando den e linea mei mei di e Dragon nan, algo inusual, Fercant su cabesazo tabata na banda di gol.
Te cu minuut 20 ainda Dakota tabata bastante eratico den nan ofensiva pero en cambio nan tabata hopi solido den e wega sin bala y nan defensiva. Dakota cu tur e bon trabou cu nan tabata haciendo y cu menos ofensiva nan toch tin tendencia ainda di momento bira un poco slordig unda cu sa perde bala mucho facil, no necesariamente debi na e acoso di Nacional pero hopi biaha debi nan mesun foutnan, mane por ehempel hasi pase largo sin niun hende dilanti of transporta mucho mientras cu por a pasa, busca e homber liber etc. Nacional ta un ekipo hopi metodico y economico, nan no ta perde bala pa loco, y poco fout mental, of casi nunca.
Ranger, mei mei di un bataya individual intenso cu Paul Nickenson di Dakota, atrobe cu un bon atake pa Nacional cu un tiro peligroso na minuut 12, pero e bala ta bay na banda. E duelo ey tabata mayoriamente gana pa Nickenson awenochi, pero, ta un paar di biaha cu Ranger los for di e “decking” aki e ta sumamente peligroso.
Na minuut 16 ora cu Dakota a logra haya su ritmo y a cuminsa haya yegadanan mas skerpi tambe, Ricky Hodge ta haya un bon pase di Robert Francis na rechts mientras cu Robert mes a core bai den area penal pa ricibi e pase bek di Hodge pero ta faya cu su cabesazo. Otro yegadanan di alta calidad di Nacional na minuut 19 ora cu Jean Pierre Heyden a ‘drible’ bay laga tres pa despues no haya niun companjero liber den area penal, y despues e atake di Dakota na minuut 20 ora cu Hodge a saka un tiro net pafo di area penal cu a bay net na banda di palo di gol. Tambe e tiro di Valdo just un paar di minuut despues y hopi otro mas. Un wega bunita di ‘toma y dame’ te cu halftime a yega cu e marcador 0-0, pero un dushi 0-0 por cierto.
Den e di dos tempo Nacional a cuminsa atrobe cu miho posesion di bala y atakando di biaha sin basila, e biaha aki si Dakota a sabi di responde mas lihe cu nan mesun counter, asina na minuut 49 Dakota a haya nan mihor chens den e di dos tempo, un dobbel chens por cierto, ora cu Fernando de Souza a penetra na banda drechi di doelgebied pasa bala den ‘area chika’ unda cu e bala a pasa hopi pia pa despues Robert Francis crusa bek den candela riba cabes di Ricky Hodge cu a bay net na banda.
E wega ta sigui cu mas pentracion di Nacional pero toch ambos ekipo cu nada di peliger grandi. Despues di minuut 64 e wega tabata di banda pa banda cu hopi velocidad, cu poco precision, vooral Dakota cu sa perde e bala hopi facil ainda, Nacional si ta sigui mas skerpi y economico den nan hugadanan, e disciplina di Nacional ta hopi significativo. Dakota tambe a sorprende den nan “approach” den e wega, cu hopi concentracion y bon temperamento, algo cu di berdad a hasi nan mas potente. Despues cu Nacional a perde Edward Clarissa pa lesion na minuut 72, nan a mane perde nan bentaha riba hala drechi unda cu Clarissa ta imponente, pero e bon ta cu ainda Nacional tabatin Jean Pierre Heyden, cu ta crucial pa nan salida riba hala robes, tin biaha di hopi patras, y Heyden sa distribui e bala hopi bon, of e mes sa subi pa ataka tambe, por cierto Nacional su miho hungado awenochi.
Na minuut 76 Shemar Monticeuex a penetra den area penal di Nacional na banda robes y a los un tiro violento pero e tiro a desvia na banda drechi, un chens cla.
Na ultimo dies minuutnan e wega tabata mas bien awo un ‘toma y dame’ entre dos gigante, Nacional mas peligroso ainda cu un Devis Oliveros cu a cuminsa los y drenta mas den atake, pero di otro banda un tremendo wega defensivo di Paul Nickenson cu a sabi di kibra hopi atake na su banda, ademas di a neutralisa Kenroy Ranger tambe den e proceso, sin duda Nickenson tabata e strella di Dakota den e wega aki y nos ‘Man of the Match’ tambe.
E ultimo 5 minuutnan ta Dakota a domina y a purba sorprende Nacional cu hopi guts riesgando contra-golpi di e Dragon nan y den un di nan mes den tempo addidional Oliveros a hera dicidi e wega cu un tiro duro riba gol pero Kaarsbaan ta salba Dakota, den e rebote ta Emerson Leocadio ta tira afo tambe. Asina wega ta caba tambe cu bastante yegada di ambos ekipo, bon trabou di e dos porteronan tambe. Pitazo final, un wega cu bon arbitrahe tambe, digno di un partido di final, borchi a indica un empate, pero un empate di oro, un bunita wega di dos bon ekipo cu t’asina diferente toch.
Nos no kier warda mas pa e di dos wega, cu lo bay tuma luga Diamars venidero dia 3 di Juli na stadion Guillermo Trinidad. Si tin un ganado e anochi ey, nan lo corona campeon, si en caso tin empate atrobe, lo bay tin un di tres wega. Keda pendiente!


c: text/html

text:
ORANJESTAD,Aruba
En conexion cu e siguiente pago di bijstand riba diasabra 4 di april proximo, Departamento di Asunto Social (DAS) ta haciendo tur e preparacionnan necesario pa asina esaki por cana den un ambiente sigur, trankilo y segun e normanan stipula door di Departamento di Salud Publico (DVG) y Gobierno di Aruba.
Localidadnan di pago
Actualmente pago di bijstand ta tuma luga den 6 diferente districto na 6 diferente localidad. Orario di pago di bijstand ta tuma luga for di 8:00 am te cu 12:00 pm na Postkantoor SN, MFA Savaneta, MFA Sta. Cruz, MFA Paradera, Postkantoor O’stad y por ultimo MFA Noord.
Preparacionnan logistico
Pa e pago por cana sigur y segun e normanan stipula door di DVG y Gobierno di Aruba, DAS a pidi cooperacion di DOW pa pone tent parti pafo di e localidadnan di mas grandi cu ta Postkantoor SN y Postkantoor O’stad pa asina brinda sombra na e clientenan na momento di warda nan turno pa pasa paden.
Distanciamento Social
DAS kier pidi e cooperacion di tur cliente cu ta para pafo pa por fabor practica e “distanciamento social” di 1,5 meter. Pa yuda e parti aki na e dos localidadnan di mas grandi cu ta Postkantoor SN y Postkantoor O’stad, DAS a pidi cooperacion di DOW pa pone pion parti pafo.
Pa evita aglomeracion den e localidadnan, ta bay permiti solamente 20 persona paden di cual lo bay wordo reparti segun e fam den secuencia alfabetico di A te cu K, despues di L te cu Z y cada biaha 10 hende pa e dos gruponan aki. Tambe lo bay marca e parti paden, e distanica necesario entre e personanan cu ta para den fila.
Mucha. Hende Grandi y interna den HOH
DAS kier haci un suplica na tur cliente pa por fabor no bay cu mucha. Ta pidi cooperacion di cada mayor pa regla for di awo caba pa e mucha(nan) keda cas bou vigilancia di un familiar y of adulto.
Durante e orario di pago tur hende grandi lo haya prioridad pa asina nan por bay mas lihe posibel bek nan cas.
Cliente cu kisas ta interna den HOH y cu no por cobra nan bijstand, por fabor avisa e trahado social di HOH pa regla esaki na tempo.
Ambiente sigur y trankilo
DAS a pidi KPA cooperacion pa polis patruya durante e orario menciona na tur e 6 localidadnan, esaki pa asina trece un ambiente sigur y trankilo cerca nos clientenan y pa evita aglomeracion.
Final
Manera ya ta conoci DAS ta cera pa bishita publico pero tur servicio regular ta continua telefonicamente. Seccion di bijstand su liña di telefon ta 528-1110 of si esaki ta ocupa por tuma contacto cu DAS su number central cu ta 528-1100. DAS ta riba facebook y tur ‘update’ ta wordo comunica mesora riba nos pagina Departamento di Asunto Social, ‘like’ nos pagina y keda bon na altura di tur cambio rond nos servicionan.

robotstxt: allowed

filter: keep


text:
ARUBA A RICIBI 101,526 BISHITANTE “STAYOVER” NA JUNI 2022
2022 DEN COMPARACION CU 2019
Oficina di Turismo, A.T.A., ta informa cu pa luna di juni nos destinacion a ricibi un total di 101,526 bishitante “stay-over”. Si compara luna di juni 2022 cu juni 2019 – cu tabata e ultimo aña normal di turismo, por mira cu Aruba a recupera 103% di locual a wordo ricibi na juni 2019.
E tres mercadonan cu mas a destaca den e cantidad di turista cu a bishita na juni 2022 como tambe den grado di recuperacion den e diferente regionnan ta; Estados Unidos cu 82,070 bishitante cu tarepresenta un grado di recuperacion di 106% den comparacion cujuni 2019, Hulanda cu 3,203 bishitante cu ta representa un grado di recuperacion di 109% den comparacion cu juni 2019 y Colombia cu3,802 bishitante cu ta representa un grado di recuperacion di 83% den comparacion cu juni 2019.
2022 DEN COMPARACION CU 2021
2022 ta mustra un crecemento mas fuerte y stabil cu 2021.Si compara juni 2022 cu juni 2021 por wak cu crecemento di 20% den cantidad di bishitantenan “stayover”, for di 84,592 bishitante pa 101,526bishitante.
Si compara juni 2022 cu juni 2021 por wak un biaha mas cu e 3 mercadonan den e diferente regionnan cu mas a crece den cantidad di bishitante stayover ta; Estados Unidos cu un crecemento di 6,343bishitante “stayover” cu ta representa un crecemento di 8%, Hulandacu un crecemento di 521 bishitante “stayover” cu ta representa un crecemento di 19% y Colombia cu un crecemento di 1,730 bishitante“stayover” cu ta representa un crecemento di 84%.
MERCADONAN
Norte America ta keda e mercado mas fuerte pa Aruba y na juni 2022 un total di 83,943 bishitante Norte Americano a bishita Aruba. Esakita 82.7% di e total di e bishitantenan “stayover”. Na juni 2022, Europa a trece 7,414 bishitante pa Aruba, cu ta 7.3% di e total di bishitantenan “stayover”. Un total di 8,122 bishitante cu ta representa 8% di e bishitantenan “stayover” tabata procedente di Latino America; y 2% di e total di bishitantenan stayover pa juni 2022- cu ta2,047 bishitante, a bishita nos isla for di otro partinan di mundo.
2022
E prome 6 lunanan di 2022 Aruba a ricibi un total di 528,325bishitante “stayover”, cu ta representa un grado di recuperacion di 92% compara cu e mesun lunanan di 2019.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) pa aña 2021 a contribui cuAWG 3,169.9 miyon den nos economia, cu ta 65.5% mas compara cue mesun temporada na 2020. Esaki naturalmente ta debi na e pandemia global di Covid-19 durante cual Aruba tambe a cera su fronteranan temporalmente entre mita di juni 2020 te cu juli2020. Tourism Credits a recupera cu 85% si compara 2021 cu 2019.


text:
For di 8:41am di awe mainta, un erupcion explosivo a cuminsa na e volcan La Soufrière na St. Vincent. Esaki ta e culminacion di e actividad cu a cuminsa riba 8 di april. E erupcion ta activo, Seismic Research Centre lo keda comparti mas informacion ora cu e sigui progresa.
E volcano na isla di St. Vincent ta pone evacuacioncan di tur hende.Pa algun dia caba e volacano na St. Vincent a cuminsa activa su mes cu e pone cu accion rapido pa saka tur hende for do e isla.
Pa tur isla serca y pa islanan ABC mester sigi esaki tambe di serca den caso cu presenta un temblor cu por trece cune un Tsunami. Di parti di Aruba nos Departamentonan y Meteo ta sigi e desaroyonan di serca.


text:
Baden Powell Toastmasters Club – International Speech Contest na Papiamentu
Oct 6, 2019
GROOT KWARTIER – Djadumingu 6 di Òktober 2019, Baden Powell Toastmasters Club, a organisá un tremendo spich kòntèst internashonal na papiamentu ku tabatin komo titulo “WELCOME TO THE JUNGLE”.
Na e spich kòntèst aki ku a tuma lugá atardi na e edifisio di JCC, a wòrdu presidí dor di “Contest Chair” – Normalien Juliana, ku a duna un splikashon di e reglanan i sekuensha di e spich kòntèst.
Na e spich kòntèst a partisipá tres miembro prominente di Toastmasters Club Baden Powell, ku ta;
TM – Frendsel “Pappy” Lacruz, a presentá e spich titulá “Kon mundu lo tabata sin boluntarionan ku ta konserva naturalesa?”
TM – Arjan Ytema, a presentá e spich titulá “Jumanji Curaçao”
TM – Ludson Valks, a presentá e spich titulá “Ban eksplorá Banda Bou”
Despues di e presentashon di e spichnan e “Contest Chair” a hasi un seshon di entrevista den kua kada un di e partisipantenan a wòrdu hasi preguntanan manera kon nan a haña e inspirashon di nan spich i hopi otro pregunta tokante nan spich.
Na final di e kòntèst a partisipá e ganadónan;
Na di tres lugá a Sali – Frendsel “Pappy” Lacruz
Na di dos lugá a Sali – Arjan Ytema
Na promé lugá I ganador di e spich kòntèst a Sali – Ludson Valks
Miembronan di Toastmasters Club Baden Powell kier a yama VP Education – Farrahnedy Nicastia I su tim organisadó i tur ku a duna un man pa e spich kòntèst aki tabata un éksito masha pabien ku e organisashon di e tremendo Spich kòntèst ku a deleitá tur presente.
I un pabien en partikular na tur e partisipantenan di e spich kòntèst ku a sabi di hinka nan tempu i amor pa por a traha spichnan edukativo i elokuente.
Bo ta interesá pa djòin Toastmasters Club Baden Powell, wèl kontakt nos via e link aki:


text:
Training di tim di Riot di KPC i VKC. (video)
KOMUNIKADO DI PRENSA 528/2022
10 novèmber 2022.
Training di tim di Riot di KPC i VKC.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 9 di novèmber 2022, alrededor di 19.30’or di anochi, tabatin un
training ku a tuma lugá den Kura di Fòrti bou di direkshon di Direktorado di
kontròl di riesgo i Maneho pa kalamidat.
E training aki tabata un simulashon den kuadro di un manifestashon.
Esnan ku a forma parti tabata “Riot” tim di Polis i VKC i un grupo di hòben
aspirante di Warda Kosta ku a fungí komo figurante.
Nos por bisa ku e training aki a bai hopi bon.


text:
ORANJESTAD (AAN) – Den un ambiente natural, elegante, na aire liber y hopi agradable, den Restaurant Papiamento su area pafo, señor Clifton Ling y su señora Ingrid Ling, a presenta e buki “Ling Legacy, a Journey of Family, Food and One Happy Island”, diabierna anochi.
E Joya di buki aki a nace for di un idea di señora Ingrid despues cu nan a baha cu pension, di nan mes negoshi, na aña 2012 y nan a probecha pa biaha na hopi lugar durante dos aña largo.
Manera ta conoci Clifton y Ingrid tabata pa hopi aña completamente ocupa y druk, den e empresa familiar cu ta e Supermercado Ling & Sons. Na aña 2014 señora Ingrid a puntra su casa: “Kico nos ta haci next?” Pasobra ora nan a bin cas despues di e dos añanan cu a bay biaha, nan no tabata tin nada pa haci. E ora ey a surgi e idea di señora Ingrid, pa traha un buki di e cas unda nan ta biba, cu tabata prome e cas di e director di Shell. Pero nan a bay busca tur archivo di e cas y no tabata tin nada. E ora ey Clifton a puntra Ingrid pakico no traha un buki di Ling & Sons, pasobra esaki ta un historia cu e conoce hopi bon mes, y e ta un historia di famia. Na 2014 e pareha Ling a cuminza skirbi e buki pero a haci un compilacion di e historia familiar prome, desde cu e mayornan di señor Clifton a bin Aruba cu nan yiu mayor, y a lanta un prome supermarket na San Nicolas, mientras cu e famia a crece cu cuater yiu naci na Aruba. Nan tur a lanta akinan, a bay scol local y sigui den exterior, te cu a forma nan mes famia, y asina sucesivamente cada ken tin su propio capitulo den e magnifico buki aki.
E buki aki ta dedica na e memoria di e hopi stima “Papa Ling” Chao Yang y “Mama” Ling Sue Lan. Pa e generacionnan siguiente di e famia Ling, Papa y Mama Ling a briya cu nan ehemplo di kico por logra cu tenacidad, trabao duro y compromiso. Na e legado aki a contribui grandemente e yiu homber mayor di e mayornan Ling, Jimin Ling, cu fisicamente a laga su famia na December 2017. Su vision y innovacion pionero tabata e fundeshi pa e trabaonan preparatorio y e caminda exitoso y largo di Ling & Sons. Na dje y e memoria di su mayornan, Clifton y Ingrid Ling ta desea di haci husticia atravez di e buki aki, na nan memoria.
Manera ta conoci despues cu e di dos yiu di Clifton y Ingrid a tuma su mes bida, treciendo un dolor inmenso cerca e famia y tur cu a conoce, su tata a lanta e fundacion “Jordan Ling Foundation” cual meta ta yuda e instancianan local cu ta traha cu problemanan di salud mental. E buki aki lo ta na benta den e librerianan local y e producto di esaki lo wordo inverti cien porciento, pa e Fundacion aki sigui sostene e tereno di salud mental na Aruba.
Lamentablemente, a sinti e ausencia di otro miembro di e famia, Yolanda Ling (awo den feliz memoria), ken tambe a forma parti di e staf di Ling & Sons y a forma parti di e Fundacion. Su yiu muhe Sharlene a hiba palabra tocante e Fundacion Jordan Ling y su meta. Clifton Ling a hiba un interesante discurso tocante e historia encera den e buki, e inicio di Ling & Sons mas cu 50 aña pasa y tur su desaroyo exitoso di ampliacion, renovacion y innovacion na 2003, cu por cierto e Gobernador di e tempo ey señor Olindo Koolman, hunto cu su señora Dora Koolman, a corta e cinta. Señor Koolman, ora a ricibi un ehemplar di e buki, tambe a hiba palabra y conta parti di e historia aki. Ex-gobernador Fredis Refunjol tambe a haya su ehemplar y a expresa palabranan di pabien y admiracion pa famia Ling, y gradici pa e joya di obra aki, y director di Archivo Nacional Aruba, Raymond Hernandez tambe a keda hopi contento cu adkisicion di un ehemplar, cu lo haya un bon lugar na ANA, y el a expresa cu ohala mas hende cu tin historianan tocante loke nan a logra, contribuyendo na Aruba su desaroyo, lo skirbi tambe nan testimonio.


text:
Oranjestad-Lider di fraccion di AVP drs. Rene Herde a vocifera cu no mester papia so di integridad sino haciele tambe. Segun Parlamentario mr. Juan Ady Thijsen e siman venidero ta un bon oportunidad pa lider di fraccion di AVP cumpli cu loque e ta propaganda. Como parlamentario representante di pueblo parlamentario Rene Herde tin como tareanan pa controla su gobierno a base di constitucion, ley di compatabilidad , principionan di bon gobernacion, y acuerdonan di good governance. Desde 2009 te cu 2014 nos por a mira un mayoria di 13 asciento yuda gobierno sconde informacion valioso na unda na 2014 un summa grandi di no menos cu 300 pa 400 million a keda scondi pa pueblo.Ta bin acerca tur e badabadanan cu Ministronan di cabinet di AVP ta hinca aden. Ministro Mike de Mesa cu su asunto di hedging, Ministro Swengle cu hospital, Ministro Dowers cu su problema di avionan dudoso y tiroteo. Ministro Paul Croes cu problema di permisonan, Ministro Sevinger tambe practicando cambionan den LTU illegal via di landsbesluit y su projectonan dudoso di PPP, Ministro Otmar Oduber cu su problema di plaka na Arubus, Ministro Hooiboer cu su pelea cu jufrouwnan, mayornan y alumnonan. Finalmente un Ministro Presidente cu ta usa nos Pais como su speeltuin pa logra legacy y hunto cu Ministro Irausquin a percura pa CFT.
E pregunta ta segun parlamentario mr. Juan Ady Thijsen na unda lider di fraccion di AVP a keda den esakinan. Sinembargo awor ta yega un momento y oportunidad grandi pa drs. Rene Herde” put the money where his mouth is. E momento pa walk your talk! Despues di a pasa den e procedura di presupuesto 2014 cu a culmina den un welga di hamber y intervencion di CFT a ta nos atrobe cu un situacion identico , un presupuesto 2015 descualifica pa instancianan estatal y cu no lo ta na bienestar di e pais. Segun parlamentario mr. Juan Ady Thijsen a yega e momento pa lider di fraccion di AVP y dimas parlamentarionan di AVP laga lealtad pa nan lider un banda y escohe pa bienestar di e pais. Esey ta encera trata e presupuesto di 2015 cu tur seriedad y haci lo corecto di desaproba e presupuesto y mandele bek pa gobierno traha un presupuesto realistico na beneficio di pueblo sin masacra e pueblo.


text:
Diadomingo marduga polisnan den bario di Moko a tuma nota di un homber para pafor di su porta di cas, mesora a bay over na detene. A menasa otro persona den e cas tambe cu tabat para na e porta di cas pa e keda paden sino e tambe lo keda deteni. A pidi presencia di e van di C.E.A. pa asina por a transporte pa warda di polis pa e ricibi su boet pa viola “TdQ”.
1 thought on “Na un adress na Moko polisnan riba caya a detene un persona para pafor di su porta di cas”
-
Waw : dikón esaki si ta ku hopi considerashon “pls no poné hopi pretá pami , pls poné dilanti si ” etc. etc. Y dikon ela mag tapa tur su kurpa mes ku su shirt ??? VIP ???


text:
ORANJESTAD-Dialuna mainta durante tratamento di presupuesto 2023, Minister Glenbert Croes a elabora riba e renobacion tumando lugar na Eseñansa pa Empleo (EPE).
Manera ta conoci EPE a wordo funda na aña 1988 pa yuda tur esnan cu a perde trabou tempo cu Lago a cera su portanan na aña 1985. Mirando e necesidad den comunidad pa trabou e tempo ey, gobierno a bin cu e proyecto pa ‘her- en bijscholing’ di e hendenan cu no tabatin trabou. Asina EPE a wordo funda pa ofrece esnan den necesidad, cursonan pa un ofishi nobo, entre otro den custruccion y den e industria hotelero. Actualmente Enseñansa pa Empleo ta ofrece un variedad di curso riba diferente nivel pa crea oportunidad pa nos comunidad den e mercado laboral.
Lamentablemente EPE bou di e Minister anterior tabata poni pa desaparece. Mirando e importancia di EPE pa e mercado laboral, Gabinete Wever-Croes II a tuma e decision pa inverti den renoba e departamento aki. Minister Croes ta spera cu pa final di luna e lo por invita tur miembro di Parlamento incluyendo oposicion pa bishita y asina admira e EPE nobo. Apesar cu trabounan ta andando, luna pasa cu apoyo di Aruba Marriott Resort and Stellaris Casino a instala un salon na unda ta duna les na esnan interesa den e trabou di casino dealer. Por a nota cu e interes pa traha den e dicho ofishi ta uno grandi.
Minister Glenbert Croes ta sumamente contento cu e trabounan haci y ta en espera di por anuncia pronto e gran reapertura di e EPE nobo, pa henter nos comunidad, nos hendenan, nos yiunan di tera y tur nos trahadornan por probecha di e cursonan cu ta wordo ofreci.
Pa mas informacion di cursonan bishita www.epearuba.com


text:
Caha di Orgel
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Caha di Orgel of Cah'i Orgel, conoci tambe como caha di musica of tingilingi-box, ta un instrumento musical hibrido, cu ta posiciona meymey entre un piano di cilinder y un orgel. E cah'i orgel y su musica tipico ta forma parti importante di e folklor di Aruba.
E prome pianonan di cilinder a worde fabrica na Alemania. E tabata un instrumento popular den henter Europa y conoci bou nomber di orgel di drey, orgel di caya of orgel di cilinder. Alrededor di 1880 ta importa na e Islanan ABC e prome cah'i orgelnan for di Italia y esakinan a bira masha popular.[1]
E cah'i orgel ta consisti di un caha di palo cu cuerde den cual un cilinder cu clabonan ta drey. Como e cilinder ta carga solamente mita di e cantidad di notanan di un piano normal, e cah'i orgel no ta sirbi pa tur tipo di musica. Musica cu si por graba ta entre otro wals, mazurka, danza y tumba. Persona conoci den siglo 20 pa traha y claba e cilindernan di e cah'i orgel tabata e musiconan: Rufo Wever na Aruba y Edgar Palm na Corsou. Pa toca e cah'i orgel mester di un persona pa drey e palanca y un persona pa toca wiri.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 22 di òktober 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 22 di òktober 2022.
Kompilá: djabièrnè 21 di òktober 2022, 05:00 o.l. (09:00 UTC).
Tempu: Parsialmente nublá i ku lokalmente algu di áwaseru pasahero.
Temperatura máksimo lo alkansá 32ºC i temperatura mínimo 27ºC.
Solo ta sali 06:26 i ta baha 18:14 o.l.
Bientu: Direkshon ost i moderá; forsa 3 te 4 (12 te 30 km/ora, 7 te 16 nudo). Den dia, ráfaga de bes en kuando basta fuerte; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, ekstenshon di un preshon haltu relativamente debil riba e sekshon ost den Laman Karibe ta generá forsa di bientu un poko suak i kondishon di laman trankil. Mas aleu, humedat na nivelnan mas abou di atmósfera lo pèrkurá pa algu di áwaseru riba sierto partinan di nos isla.
Kondishon di laman: Trankil te moderá ku altura di olanan entre 0.5 i 1.5 meter (2 i 5 pia).
Sistemanan tropikal signifikante: Ningun.
Fenómeno spesial: Ningun.
Perspektiva te djadumingu mainta: Por lo general parsialmente nublá sin áwaseru signifikante.
Meteorólogo: Abraham.


text:
Wit Gele Kruis a comparti e situacion registra pa locual ta trata situacion di embaraso hubenil, maltrato, abuso sexual y droga. E cifra di aña pasa y kico tur nan a haci y lo continua haci pa takkel e problema y sigui duna informacion.
Monique Giel Labad, verpleegkundide tiener consulent na Wit Gele Kruis a bisa cu den practica ta mira mucha homber cu señal di droga ta keda ‘bin cada bes’. E parti di relacion entre mucha homber cu mucha muhe, e maltrato severo. E ta bin mayoria den maltrato di hende hoben.
E ta bisa cu na 2018 den e bario San Nicolas y Noord tabata halto. Nan a señala cu muchanan cu a pasa den abuso sexual y desues nan a sali na estado, of a haya e parti cu mucha ta usa droga ora cu nan a haya yiu. E cantidad di caso ta asina ta mas halto den bario di Santa Cruz.
Pa locual ta trata e parti di maltrato of abuso di un padrastro, omo, primo bou influencia tambe tin caso halto. E parti cu nan a señala, nan a registra na comienso di aña y final unda cu a traha nan jaarverslag pa comparti y wak con por traha riba e tereno eynan..
Segun Giel Labad, e parti cu mas a resalta ta edad di muchanan. “Nos doelgroep ta keda entre 11 te cu 19 aña di edad. E edad mas hoben tabata 14 aña. E aña aki nos tin mucha muhe di 13 aña pero si nos wak bek, el a sali na estado un aña prome.”
Manera nan haci registro pa asina tin un miho bista y con e situacion ta ‘e no ta keda na registracion so’ pero ta keda kibra cabes pa wak kico por haci y busca un manera pa preveni caso asina.
Giel Labad ta bisa cu esey ta pa motibo cu programa di prevencion di charla na scol. E ta un campaña cu nan ta core durante periodo di carnaval. Sinembargo e ta bisa cu nan ta keda wak bek e caso di ‘carnaval babies’ cu ta e parti di november cu ta keda e cantidad mas halto, tambe nan ta wak si e hende muhe a sali na estado pa motibo di inlfuencia.
Di e forma ey, nan ta keda traha campaña riba e tereno preventivo. Ta haya sa cu mucha den edad ta activo, anto pa nan ta sigur kico nan ta haciendo. Pasobra si bisa un mucha pa no haci’e, toch e ta haci’e, pa motibo cu curpa ta costuma.
Nan no por prohibi pero ta bisa cu ta preventivo di mustra nan pa nan keda pendiente di malesa cu ta wordo transmiti sexualmente. Kico lo pasa cu por curpa ora bo tene relacion sexual cu diferente partner.
Con pa haya mas informacion di e malesa. Ora nan tin cu bay departamento DBZ pa traha hunto den projecto pa asina nan ta mas consciente. Pa por capta atencion di un hoben, mester interactua cu nan. Keda haci demonstracion visualmente y asina nan por compronde y duna stelling. Con nan por actua y haci den cierto situacion cu presenta na nan.
Nan ta ripara tambe cu mayoria di nan muchanan cu ta dilanti e lezing tin ‘self-esteem abou’ nan ta busca atencion y nan no ta haya. Pa e motibo ey nan ta busca e atencion na caminda robes.


text:
E coleccion di Moschino Spring 2020 cu a ser presenta aña pasa na Milan, unda Jeremy Scott a bay rondia un tas di e trikinan di moda pa e fashion show. E invitacion di Spring 2020 tabata den forma di un palet di un artista y cu un brush cu e logo geprint. En cambio, Scott a ‘channel’ Pablo Picasso ora cu e espectadornan a yega e lugar Palazzo di Ghiaccio converti den un pasarela, cual tabatin marconan estilo baroque.
E modelo Kaia Gerber a modela un guitara abstracto, Cara Taylor a modela un costuum den un marco den un dibuho di houtskool, y Stella Maxwell un bisti dorna cu e famoso flornan di Picasso. E logotipo di Moschino incluso a imita e firma di Picasso, y den pasado Scott a produci looknan mas elegante inspira pa Picasso su cultura Spaño. El a converti e tema den un obra di arte. entre otro; matador-, toro- y bailarinnan di flamenco. Laga nos wak bek e desfile di moda cu a tuma lugar na 2019 pa e Spring Collection 2020.


text:
Dunamentu di bon servisio na Boneiru, Saba en Sint Eustatius ta prioridat pa SZW. Den e promé mitar di e aña akí, ofisina di investigashon Linkels & Partners, riba enkargo di e unidat SZW di RCN, a hasi un investigashon pa saka afó kon siudadanonan ta eksperensiá e dunamentu di servisio. E investigashon ta brinda hopi punto di referensia pa mehorá e servisio.
Unidat di SZW di RCN ta enfoká riba situashon laboral sigur, saludabel i hustu i ta hasi pago di seguronan sosial na nòmber di e ministerio, pa kontribuí na siguridat di eksistensia pa grandi-, mayor- i personanan ku temporalmente no por traha òf ta den un emergensia finansiero. E servisio ta kontinuamente den desaroyo. Por ehèmpel for di 2020 e unidat di SZW di RCN a implementá e pakete di ayudo di emergensia di Corona, den 2021 a digitalisá e proseso di notifikashon di malesa i aplikashon pa pèrdida di suèldu i resientemente a kuminsá ku ehekushon di e areglo temporal pa mayornan ku yu ku tin mester di kuido intensivo. SZW gustosamente kier sa di su klientenan kon nan ta eksperensiá su servisio, p’esei e ofisina di investigashon Linkels & Partners a tene un investigashon kualitativo di persepshon di kliente pa loke ta trata e organisashon na Boneiru, Sint Eustatius i Saba.
For di e investigashon ta resultá puntonan di atenshon importante i asuntunan ku por mihó i ku mester mehora. Por ehèmpel por mehora aksesibilidat via telefòn i e-mail i klientenan, pa motibu di e situashon di alohamentu, no tur ora ta sinti nan mes sigur pa papia libremente tokante asuntunan personal. Tambe tin kliente ku ta ferwagt mas komprenshon serka e kolaboradónan i ta haña fastioso ku nan tin ku bolbe konta nan storia na un otro kolaboradó. Un konklushon di e investigadónan ta tambe, ku di parti di klientenan no a bin señalnan ku ta mustra riba defisiensia hopi grave òf práktikanan inapropiá di parti di e unidat.
Pa loke ta trata eksperensia di kliente na momentu di ehekushon di instrumèntnan spesífiko, e unidat ta skor bon pa loke ta trata asuntunan ku tin di aber ku labor. Personanan ku ta risibí penshun di behes riba e islanan tambe por lo general ta positivo tokante e servisio ku nan ta eksperensiá. Tokante servisio riba tereno di ònderstant i pèrdida di suèldu e klientenan ta mas krítiko.
Kontinuashon
Lo diskutí resultadonan di e investigashon ampliamente ku e kolaboradónan durante dianan di tim den desèmber. A base di esaki tambe ta formulá un plan di akshon i mehorashon konkreto, kaminda ta tene kuenta ku loke ta realisabel riba término kòrtiku i término mas largu. Resientemente un funshonario di keho a kuminsá traha na e unidat di SZW di RCN. Banda di esei algun kolaboradó a kuminsá ku un treinen di atenshon pa kliente, e aña benidero otro kolaboradónan lo sigui.
Por wak e investigashon kompletu (na hulandes) aki. Klientenan ku tin pregunta basá riba e investigashon òf tokante e servisio di SZW, por manda e-mail pa info.szw@rijksdienstcn.com.


text:
Registra un djòp komo organisashon soshal...
Fundashonnan, kasnan di kuido, skolnan i asosiashonnan paga tinu!
Esaki ta bo chèns pa logra kaba un djòp i buska boluntarionan nobo i tambe hasi hopi promoshon positivo pa boso organisashon.
Drecha boso fèlt di bala, surti tur boso material, fèrf e sentro di bario òf sali dal un keiru ku boso hende grandi.
Partisipashon ta fasil!
Inskribí boso djòp riba e wepsait aki promé ku 30 di yanüari 2022.
Asina personanan interesá por registrá pa bin duna man na boso organisashon.


text:
ORANJESTAD,Aruba
Dr. Horacio E. Oduber Hospital a topa cu algun reto aña pasa y no a logra saca nan empleado di aña 2019 manera custumber durante e fiesta di fin di aña. Pero asina mes empleadonan a pasa vota recientemente entre e diesdos empleadonan di luna y e ganador pa aña 2019 a resulta den persona di Jose Luis Kock. E ta labora como Medisch Electronicus den e departamento di ’Medisch Techniek’ na Hospital. No solamente e coleganan di e departamento di Medisch Techniek a vota p’e pero tambe coleganan di varios otro departamento a vota pe bira e empleado di aña 2019 paso e ta un colega hopi aprecia y stima.
Jose Luis Kock a duna di conoce, cu e tabata hasiendo un trabou na clinica di dialyse y su coleganan a bis’e cu tin un reunion urgente tocante ‘werkorders’. Durante e reunion el a mira hendenan drenta un tras di otro y a haya e anuncio como un sorpresa grandi.
Semper el a trata di haci su trabou bon, pero tambe trata tur hende bon y cumpli cu locual e trabou ta encera pa asina caba cun’e. Pone semper e pashent na prome luga, pasobra mester drecha e aparatonan p’e pashent por sigui haya nan tratamentonan. “Esey ta locual nos ta bringa semper p’e. Den un forma maximo pa nos aparatonan ta bon y e pashent por haya un bon tratamento,” el a duna di conoce.
Pa tur aparato nobo cu drenta nos departamento, nos mester bay un training p’e sea afo of ta haci e training na Hospital mes, pero semper mester keda ‘upgrade’. Su profesion ta un cu nunca bo ta caba di siña pues sigur interesante. Tur dia nan ta siña algo nobo pa por sigui cu e aparatonan. E motivacion di Jose Luis Kock ta cu e gusta su trabou y e kier pa un pashent ta mas comodo durante su tratamento.
“Mi ta traha hopi cu e mashinnan di dialyse. E pashentnan tin cu dura ±4 ora na e mashin y bo kier pa nan ta comodo,” Jose Luis Kock a duna di conoce. Ora di e tratamento nan no kier tende cu niun mashin a daña of kier p’e bay mas suave ainda.
Directiva, staf y tur colega di Hospital kier felicita colega Jose Luis Kock cu un reconocemento bon mereci!


text:
Brons pa Kyra y Abigail
Aruba ta keda na di 3 lugar cu un total di 73.8333 punto
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki na Weganan Centroamericano y del Caribe Barranquilla 2018.
Competencia a inicia aki na Barranquilla pa exactamente 9or di mainta y nos atleta nan tabata e prome nan pa demostra nan rutina. Hopi mas sigur di nan mes awe ta logra un puntuacion di 73.8333 y asina keda posiciona como di tres y logra e medaya pa Aruba. Medaya di oro Mexico y e medaya di silver pa Colombia.
Pabien Kyra y Abigail🥉


text:
KRALENDIJK – Lamentablemente e entiero di dòkter Michael Hermelijn lo no tuma lugá na Boneiru. Su deseo semper tabata pa su klientenan, amigunan i konosínan keda kòrd’é manera e tabata. E tabata ke un entiero den un seno familiar.
Teniendo kuenta ku su deseo i tambe e deseo di pueblo, e famia a disidí lo siguiente: Mañan, djadumingu 18 di òktober 11:30 di mainta, El Tributo lo hasi un ‘live streaming” for di kòrsou. Di e manera aki por tuma despedida di e dòkter.
Después lo transportá su kurpa pa Hulanda, kaminda lo krem’é den seno familiar.
Por partisipá vía e siguiente lenk: https://m.youtube.com/watch?v=07IZuep-PWU
Tambe por pasa na e ofisina di dòkter Hermelijn na Kaya Libertador Simon Bolivar 12 i firma e registro di kondolensia, pone flor òf sende un bela pa deskanso di alma di e defuntu. Por hasi esaki tur dia entre 8’or di mainta te ku 8’or di anochi, te na momentu di entiero.
Famia ta gradisí tur ku a duna sostén, tur ku a hasi orashon, yama i manda mensahe.


text:
Diabierna 11 di november 2022 nos a start e di 5 dia tratando presupuesto di pais Aruba pa aña 2023. Nos a cuminsa trata e 2 ultimo 2 ministerio di e Presupuesto, esta nos a trata Ministerio di Asuntonan General, Inovacion, Organisacion Gubernamental, Infrastructura y Planificacion Territorial y Ministerio di Finansas y Cultura.
Mas cu claro mi mester a inicia mi desertacion gradiciendo y felicitando e dos damanan encarga cu e ministerionan aki, Ministernan Evelyn Wever-Croes y Xiomara Maduro, pa nan trabou duro realisa pa nos pais cu hopi determinacion y curashi. Alabes pa ta e motornan cu presupuesto di pais Aruba despues di 15 aña ta keda entrega na e fecha stipula pa ley y pa a traha serio y responsabel pa a presenta un presupuesto cu ta refleha trabou duro pa sanea nos finansas publico. Pasobra con cu bo kier bire, den 3 aña di tempo nan a logra reduci e deficit presupuestario di 1028 miyon florin di aña 2020 te na un surplus di 1 % otro aña cual ta casi 63 miyon florin.
Mi a enfatisa cu esaki sigur ta muestra di un tremendo trabou di equipo di no solamente tur minister, principalmente di MinPres y Minister Maduro, pero tambe di tur e profesionalnan den sector publico. Nos no por lubida cu pa aña 2020 Gabinete Wever-Croes a premira un surplus di 46 miyon florin, pero e pandemia di Covid-19 a presenta y a cambia e panorama financiero y nos mester a aproba un presupuesto cu un deficit di 1028 miyon florin. Gobierno a traha duro y na un manera serio pa e añanan cu a sigui keda baha e deficit mas cu por. Den aña 2021 a reduci e deficit te na 534 miyon y aña 2022 a presenta un deficit na prome instante di 148 miyon y awo cu Cambio di Presupuesto 2022 Gobierno ta bay reduci e deficit aki te na 92 miyon florin.
Awe mainta nos a keda presenta cu un nota di cambio caminda pa aña 2023 Gabinete Wever-Croes a logra trasforma e deficit di 25 miyon florin anteriormente stipula den un surplus. Algo cu sigur nos mester aplaudi. Awor Gobierno por bay sigui traha riba recuperacion di nos economia y atende cu tur e retonan di aña 2023.


text:
WILLEMSTAD- 12 di febrüari 2021 – Ofisina di Turismo di Kòrsou (CTB) ta raportá un kantidat di 5.790 turista di estadia pa luna di yanüari. E motibu di e kaida den kantidat di turista di estadia na luna di yanüari por keda relashoná direktamente ku e konseho di biahe negativo anunsiá pa Gobièrnu Hulandes na komienso di desèmber último, na momentu ku a pone Kòrsou riba kódigo oraño. E desishon aki ta sigui tin un impakto negativo riba e kantidat di bishitantenan ku nos ta risibí for di nos merkado number unu, esta Hulanda.
Na luna di yanüari, Kòrsou a risibí 3.170 turista for di Hulanda kual ta 83% ménos ku e kantidat risibí na yanüari 2020. For di Alemania, un kantidat di 191 turista a keda risibí. Na luna di yanüari, solamente 31% di e turistanan prosedente for di Europa a keda den un ‘resort hotel’ (esta hotèl chikí, grandi i bùngalo). Durante e lunanan anterior 55% a keda den un ‘resort hotel’, pues esaki tambe ta un di e konsekuensianan mas di e konseho di biahe negativo.
For di Estádos Unídos un kantidat di 739 turista a keda risibí na luna di yanüari. Un total di 121 turista a bishitá nos for di Canada i for di e region di Sur Amérika un total di 342 turista a keda risibí. Un total di 57% di e bishitantenan risibí for di Sur Amérika ta prosedente di Colombia. For di region Karibe, Kòrsou a risibí 456 turista di estadia na yanüari, primordialmente for di e islanan den Reino Hulandes.
CEO di CTB, Paul Pennicook a remarká, “E situashon rondó di Corona vírùs aki na Kòrsou ta mehorando di forma stabil. E kantidat di kasonan nobo diario ta bastante abou i e kasonan aktivo ta ménos ku 100. Gobièrnu di Kòrsou i tur otro sektor den e industria ta trahando duru pa mantené e situashon ku ta mehorando i na mes momentu ta den kombersashon kontinuo ku Gobièrnu Hulandes pa logra ku ta pone Kòrsou bèk riba kódigo hel mas pronto posibel”.


text:
E kampeon mundial peso pisa di Conseho Mundial di Bòkseo Tyson Fury despues di a gana di Dereck Chisora djasabra...
E lansado YDK Juan Carlos Sulbaran tambe ta pitcha den baseball invernal di Nikaragua. JC Sulbaran ta pitcha den e baseball profeshonal di Nikaragua ku...
Juan, “Igor” Gonzalez ku ta manager di Puerto Rico ku ta na Bahamas buskando klasifikashon pa Juegos Centro Americano y del Caribe na El Salvador...
DOHA (C) – E ekipo di Suisa kende ta tin mester di un empate pa por a sigi pa e otro buèlta a enfrenta e...
DOHA (C) – Sigur momentunan tristu na final di e partido entre Uruguay i e ekipo di Ghana Ghana ta tin 3 punto i Uruguay ta...
DOHA (C) – E selekshon di Kameroen apesar ku a keda eliminá for ayera a sa di bin ku e sorpresa grandi ora ku nan a...
WILLEMSTAD – Den fin di siman binidero, riba djasabra 3 di desèmber 2022, Curaçao Brazilian Jiu-Jitsu Federation (CBJJF) ta organisá un biaha mas e kampionato anual...
E kampeon mundial di Conseho Mundial di Bòkseo kategoria pisá ku ta Tyson Fury ta defendé su korona awe vs Dereck Chisora den un pelea...
Alen Babic ku a traha últimamente komo “sparring-partner” di Tyson Fury ta sigur ku Tyson Fury apénas di ta kampeon mundial no ta e mihó...


text:
Aqualectra ta supliká komunidat pa paga tinu i trafiká responsabel: APENAS A KABA DI INSTALÁ ADORNO I LUS KU YA OUTO TA PASA I HASI DAÑO
Aqualectra ta supliká komunidat pa paga tinu i trafiká responsabel:
APENAS A KABA DI INSTALÁ ADORNO I LUS KU YA OUTO TA PASA I HASI DAÑO
Willemstad- No ta poko ta e esfuerso i invershonnan ku a keda hasí pa por duna nos sentro di siudat un toke festivo den e fin di aña aki. A pone entre otro adorno di pasku iluminá na varios sitio den diferente área na Punda i Otrobanda. Lamentablemente, apenas a kaba ku e trabounan i ya outomobilistanan ku ta kore di forma iresponsabel a kibra e adornonan na e retònde dilanti di CMC. Dor di e akto di e shòfúr konserní lo no por iluminá e retònde dilanti di CMC awenochi. Aqualectra ta lamentá esaki i ta hasi un apelashon na un i tur pa kuida e adornonan aki dor di kore na un forma responsabel na e retòndenan ku a keda dòrná i iluminá.
E esfuerso aki di Aqualectra, den estrecho koperashon ku Ministerio di Desaroyo Ekonómiko (MEO) i Ministerio di Tráfiko, Transporte i Planifikashon Urbano (VVRP) ta netamente dirigí pa enrikesé e eksperensia di temporada di fin di aña pa komunidat kompletu. Vandalisashon di e adornonan ta pone ku parti di nos sentro di siudat ta lusi ménos i mester hasi dòbel esfuerso i invershon pa bolbe drecha e loke a keda kibrá. Pa e motibu aki un apelashon ta bai na un i tur pa kuida e adornonan aki. A tene debido kuenta ku espasio pa tráfikashon responsabel na e áreanan ku a keda dòrná i iluminá. Úniko kos ku komunidat mester koperá kuné ta di trafiká di forma responsabel.


text:
Kerido kliente,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa.
E meta original di EM tabata pa atende ku problemanan:
Na promé vista e tres asuntunan aki ta aparentá ku nan no ta relashoná ku otro, pero tin un punto komún ku ta kondusí na tur tres forma di daño. Ku otro palabra, suela ku tin e tipo di daño aki, ta ser dominá, sin eksepshon, dor di beskein i bakteria dañino.
Pesei si nos fumigá ku gas venenoso, manera “chloropicrin i methyl bromide”, i mata tur kos, e problemanan ku tin den suela lo keda resolvé den un tiru.
Tratamentu ku temperatura haltu lo duna e mesun resultado.
Sinembargo, hasta si e tuma un forma diferente, e mekanismo di e sterilisashon i matansa di insekto akí ta kondusí na un oksidashon fuerte (radikalnan liber), i despues un medio-ambiente hopi oksidá lo keda atras.
Pues, despues di e tipo di tratamentu aki, tin kondishonnan hopi favorabel pa mikro-organismonan ku ta preferá oksidashon, i kondishonnan ku no ta kumbiniente pa e mikro-organismonan anti-oksidativo.
Dor ku mayoría di pèstnan ta pertenesé na e grupo ku ta preferá oksidashon, kada uso di insektisida lo promové e presensia di pèst dañino, i eventualmente lo tin un sírkulo visioso ku ta produsí pèstnan resistente.
Una bes un hende komprondé e tipo di kondishon akí, e lo haña ideanan briyante.
Una bes un hende komprondé e tipo di kondishon akí, e lo haña ideanan briyante. Ku otro palabra, lo ta bon pa oumentá e mikro-organismonan ku ta pertenesé na e bakterianan benefisioso artifisialmente, produsiendo asina mikro-flora di un suela den kual e bakterianan benefisioso ta predominá.
Korektamente esei ta bèrdat, i e prinsipionan básiko tras di aplikashon di EM ta basá riba e mesun idea. Solamente, ora nos hasi uso di EM, tur kos no ta dje simpel manera un laiko por imaginá.
Komponentenan di Mikro-organsimo Efektivo (EM):
Saka for di mensahe mensual di Prof. Teruo Higa
Jüni 2015
Sandovar i Rina


text:
Robby Rosel relacionista publico di City Inspector a duna di conoce durante un entrevista cu pa 2021 den su totalidad pa loke ta medio ambiente y e sushedad rond di Aruba. Sr. Rosel a splica cu tabatin yen di trabou caminda tabatin hopi sushedad rond di Aruba y loke a keda constata cu e sushedadnan tabata na gran escala.
E luna cu a haya mas sushi rond di Aruba tabata October, November y December unda hopi hende tabata haci nan cura di cas limpi y City Inspector tabata haya hopi sushi mes den mondi. Esaki tabata bin door di e contratistanan chikito cu tabata haci trabounan ilegal y despues ta tira e sushinan den mondi y esaki a hunga un rol den 2021. No ta solamente e constratistanan chikito pero e localnan tambe tabata tira sushinan den mondi. Durante control di esakinan tabata haya papelnan cu adres di hende y asina a tuma contacto cu e personanan encuestion y a haya un multa.
Por a remacarca cu e motibo pakico hendenan ta benta sushi den mondi debi cu Serlimar su dump ta cera riba diasabra mita dia y diadomingo full dia y esaki ta duna e oportunidad na hendenan cu a traha te laat den fin di siman ta bay tira e sushinan den mondi. Robby Rosel kier a haci un suplica na esnan cu ta haci limpi rond den fin di siman pa por fabor mantene e sushi te dialuna pa tira esaki afo na dump of busca un baki pa tira e sushedad aden. E baki ta salibo mas barata cu ora bo haya un multa di parti e tiramento di sushi riba caya.


text:
Prome Minister Evelyn Wever-Croes: MARILYNN HERMANS TA ENTREGA RESULTADO DI INVESTIGACION RIBA E PROCESO DI OTORGAMENTO DI TERENO NA PROME MINISTER
Prome Minister Evelyn Wever-Croes:
MARILYNN HERMANS TA ENTREGA RESULTADO DI INVESTIGACION RIBA E PROCESO DI OTORGAMENTO DI TERENO NA PROME MINISTER
Siman pasa, Prome Minister Evelyn Wever-Croes a ricibi for di man di e hoben studiante di OGM na Universidad di Aruba, Marilynn Hermans, e resultado di su investigacion riba e proceso di otorgamento di tereno. Den cuadro di su studio, Marilynn mester a haci un investigacion di e proceso y el a duna recomendacion di con esaki por wordo mehora.
No ta un secreto cu e proceso di otorgamento di tereno ta uno hopi complica y riba dje tin hopi atraso. Loke ta complica e materia mas ta tur e investigacionnan penal cu tin di corupcion cu tereno di gobierno den e ultimo añanan.
E resultado di e estudionan di Marilynn Hermans sigur ta sumamente valioso y lo wordo tuma den consideracion den e cambionan cu mester bin den e proceso actual pasobra e meta di Gobierno di Aruba ta pa tin procesonan cu ta cana lihe y cu ta eficiente y transparente y husto. E realidad ta cu no tin hopi tereno disponibel na Aruba pero loke tin mester wordo parti lo mas lihe posibel pa tur famia por yega na un cas y hogar di nan mes.
Minister President ta gradici Marilynn Hermans pa su dedicacion na e estudio cu el a haci y a sigur’e cu e recomendacionnan lo wordo sigui. Pabien Marilynn cu danki pa e estudio importante y valioso aki.


text:
KOMUNIKADO DI KUERPO POLISIAL KÒRSOU Título: un detenshon pa maltrato relashonal
KOMUNIKADO DI KUERPO POLISIAL KÒRSOU
062 / 2017
26 febrüari 2017
Título: un detenshon pa maltrato relashonal.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 26 di febrüari 2017, alrededor di 07.45 or, Sentral di Polis a dirigí un unidat polisial na un kas na Kaya Plateau, pa un kaso di maltrato relashonal. E pareha ku ta biba na e adrès aki tabatin un diskushon ku otro, durante kual e hòmber a maltratá e dama ku un opheto duru. Polis a detené na e kas e hòmber G.A.A.L., nasé na Kòrsou, di 26 aña di edat i a present’é dilanti di fiskal ouksiliar ku a ordená su enkarselamentu pa mas investigashon.


text:
Participa?
Bo kier pone man na obra pa un of parti di dia na un fundacion, scol, institucion di cuido, centro di bario, grupo di scouting of club di deporte? Participa riba Diabierna 10 y Diasabra 11 di maart 2023 cu ARUBA DOET. Y forma parti di un di e accionnan boluntario mas grandi den Reino. Sera conoci cu trabou boluntario y yuda un organisacion completa un trabou of actividad. Bo por tin sigur cu bo lo pasa bon!
Busca desde fin di december 2022 un trabou of actividad riba e website aki y registra como boluntario!
Bista di tur Proyecto
Kico participacion cu ARUBA DOET ta trece cu ne?
Participacion cu ARUBA DOET ta duna e isla y bo compania of scol un impulso positivo. Riba dje bo ta duna un bon ehempel y reforsa bo relacionnan local. Esaki sigur lo beneficia bo imagen. E por yudabo tambe dentro di bo compania, manera coleganan di trabou motiva, amplia horizontenan, acceso na rednan nobo y atencion positivo di media door di ta presente na e publicidad positivo di e evento. Pa bo alumnonan e ta un experencia educativo pa duna un man na un organisacionnan social, kisas e ta sera conoci cu trabou boluntario pa prome biaha. Banda di esey e ta un dia dushi y cu ta inspira! Di otro banda e organisacionnan social por realisa nan metanan pa medio di bo yudansa cu riba nan propio forsa ta dificil of imposibel pa alcansa.
Mas informacion »
Traha hunto cu bo amigonan y/of famia.
Claro cu bo por participa cu ARUBA DOET como persona priva. Sea cu bo ta participa bo so, cu un amigo of cu henter famia. Semper tin un trabou cu ta pas cu bo grupo. Kisas un limpiesa grandi den cura di un centro di bario, renoba e speelplein di un kleuterschool of verf cantina di un club di deporte. Tur caminda riba nos isla tin trabou pa completa y tin mester di boluntario. Scoge un trabou di bo gusto pa haci riba nos website y registra!
Mas informacion »


text:
Dalilah de Gamez a yora di alegria diahuebs mainta den Corte ora cu hues a declar’e liber di e acusacion di a coopera intencionalmente pa regla estadia na ilegal. A trata e caso aki algun siman atras. E ta menciona cu den e periodo di januari 2019 te cu 17 di juli 2021, a huur seis camber den nan cas y un apartamento den cura, pa algun tempo, na un grupo di persona stranhero. E camber- y apartamentonan tabata costa entre 400 y 600 florin pa luna.
E personanan en cuestion ta Peniche Garaban, kende ora cu a yega prome biaha, a keda algun dia atras. E di dos biaha cu el a bolbe Aruba el a pidi asilo. El a keda n’e cas di e acusado y a bay laga un debe atras di tres luna di huur. Tin J.F. Medina Barreno, Venezolano, cu tambe a yega na 2019. El a keda ilegal y a bay biba cerca Peniche Garaban. Durante pandemia ora cu el a perde su trabou, el a sali di e camber lagando tres luna di huur sin paga.
S.J. Quero, Venezolano, a yega na november 2019 pa traha. Despues di un periodo a pidi asilo politico. El a huur un camber hunto cu un amiga n’e adres na Pavia. M.A. Alvarado Gomez, Venezolano, a yega Aruba como turista dia 20 di januari 2020 y a haya un estadia di 5 dia. Despues cu e dianan a pasa, el a pidi un asilo politico. El a bay comparti camber cu Quero na Pavia. Tambe tin L.R. Davila de Diaz, di nacionalidad Venezolano, cu a yega Aruba cu su nieta di 8 aña. Nan a drenta como turista y mester a bay bek nan pais na comienso di april 2020, pero a keda atras. Na mei 2021 el a huur un camber na Pavia. Nunca el a bisa e doño cu e ta ilegal y tampoco e topico aki a bin dilanti den e combesacionnan.
Fiscal a bisa cu por proba legal y convincentemente cu el a haci su mes culpabel na contrabanda di persona. Manera e acusacion ta bisa. E fiscal a insisti cu e acusado tabata na altura cu tur e hendenan tabata ilegal. Si e no tabata sa mes, e mester por a sospecha algo, esta cu e hendenan ta ilegal. Dunando e persona ilegal aki un luga pa keda, “bo a bay contra maneho di Gobierno pa loke ta admision di personanan stranhero, a mina nan autoridad.”
Abogado mr. Peter Mohamed a pidi pa absolve su cliente di e acusacionnan, pasobra no por papia cu el a hacie pa saca probecho, pero tampoco e tabata consciente of por a sospecha cu e personanan ta kedando aki ilegal. E tin un negoshi cu e ta huur apartamento y camber na prijs rasonabel.
Pa un relato mas amplio, lesa TREMPAN.


text:
ORANJESTAD – Directie Natuur en Milieu (DNM) ta trece un biaha mas dilanti, e historia di dia di Mama Tera (Earth Day), como tambe e tema pa e aña aki pa crea mas conscientisacion rond di e tema. E plataforma earthday.org a organisa eventonan 2 aña pasa den forma digital. E aña aki lo no ta uno mucho diferente. E biaha aki lo tin un combinacion di algun sesionnan online y via livestreaming den cada pais. DNM tambe lo tin un evento den forma di colaboracion conhuntamente cu Monumentenfonds, unda cu e edificio Uncle Louis Store ta ricibi un premio como monumento, como tambe pa su calidadnan sostenibel. E tema “Ban inverti den nos planeta” riba fecha aki 22 di April Earth Day ta pa activa comunidad pa haci actividadnan boluntario manera un clean-up of plantamento di mata pa e bienestar di nos medio ambiente y Mama Tera.
Riba e plataforma Earthday.org por wak e live webinarnan y serienan realisa cu ta enfoca riba empoderamento di hobennan. Tambe riba e plataforma aki por wak riba e mapa kico cada pais y nan organisacionnan ta haciendo riba e dia aki. Na Aruba, nos por aprecia cu algun organisacion a registra nan evento di cual DNM ta uno cu ta enfoca riba e tema di: pakico ta importante pa incorpora esfuersonan sostenibel ora di renoba edificionan monumental. Riba e dia aki e edicifio den cua DNM ta ubica actualmente ta ricibi e premio Pieter van Vollenhoven 2022. E edifico renoba ta uno cu cualidadnan cu ta sostenibel. Ehempelnan di esaki ta e awa procedente di e airco cu ta bay pa un tanki dedica cu su turno ta uz’e pa flush e toiletnan den e establecimento. Drain di toiletnan si ta bay via sistema di riolering pa RWZI na San Nicolas. E edificio tin solar panelnan instala riba e dak. E sistema di luz y airco ta programa pa solamente ta activo solamente durante ora di trabou y tin movecion. E porta y bentananan tin un otro tipo di blokeo pa solo pa calor no drenta paden. DNM conhuntamente cu Plastic Beach Party (PBP) a logra cu PBP a pone panelnan di plastic recicla pa proteha contra solo y tambe yuda e sistema di airco. Asina nos ta contribui tambe na e sistema di bida circular pa e material plastic. Parti paden na DNM ta colecta tur plastic y ta uza e servicionan di PBP pa entrega esakinan pa wordo recicla. DNM ta contento cu e premio cu e edificio a logra obtene y tambe cu ta riba e dia di Mama Tera 2022 ta e dia cu ta ricibi esaki pa asina pone enfoke riba un edificio monumental cu cualidadnan sostenibel cu ta aporta na nos medio ambiente. Tur edificio tin nan historia y Uncle Louis Store tambe tin di dje mescos cu e dia Mama Tera tambe conoce su origen.
Historia di dia di Mama Tera: E idea di dia di Mama Tera tawata iniciativa di senador di Merca pa Wisconsin, Sr. Gaylord Nelson, cu na 1970 despues di tawata testigo di un oil spil grandi na California como tambe inspira pa e movemento anti-guera, a realisa cu su persona hunto cu conscientisacion publico di efectonan di polucion di aire, awa y tera lo por yuda pone e tema di proteccion di medio ambiente riba e agenda politico. E prome Earth Day a yuda na introduccion di United States Environmental Protection Agency (US EPA) y a logra di tin leynan pa aire y awa limpi, como tambe bestianan protegi. E organisacion Earthday.org ta e organisacion mundial mas grandi pa loke ta trata movemento pa nos medio ambiente. E mision di e organisacion aki ta pa diversifica, educa y activa hendenan rond mundo pa vocifera mas pa medio ambiente.
E tema pa e aña aki ta pa inverti den nos planeta. Esaki kiermen pa tuma accion, inverti bo tempo y participa den bo comunidad. Un di e accionnan mas simpel ta pa haci un clean-up den bo bario, beach of cura di cas. E iniciativa di Earthday.org ta inclui e Great Global Clean-up, na unda gruponan por registra nan evento di haci un area limpi. Esaki ta un actividad di y pa comunidad cu ta beneficia e medio ambiente. E impacto positivo aki no lo beneficia solamente bo bario of pais pero full planeta Tera. Door di participa den actividadnan aki hende ta bira mas consciente di nan mes habito y relacion cu desperdicio. Nan meta ta pa un observacion civico mas grandi na mundo cu participacion di mas cu 1 biyon di hende den 192 pais tur aña. E otro accion ta the Canopy Project cu ta encera plantamento di mata rond mundo. Desde 2010 Earthday.org a logra activa hende y a logra planta 10 miyon di mata rond mundo. Cu e initiativa aki kier logra reforesta e areanan cu tin necesidad di rehabilitacion y otro na unda e comunidadnan cu ta na riesgo pa motibo di cambio di clima. Na Aruba tambe nos tin organisacion manera Ban Lanta y Planta cu tin necesidad di boluntarionan, fondonan y ta en busca di posibel areanan pa planta matanan na unda esakinan por keda protegi y ta haya awa.


text: Diadomingo anochi a drenta informe di un accidente cu hende herida riba E.J.”Watty” Vos blvd., mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente hit and run unda un Suzuki Swift cora bayendo zuid a ocasiona un accidente cu un Mazda 2 y despues di e impacto e Swift a sigui bay. Debi na e impacto e dama den e Mazda2 a resulta herida y tabata keha di dolor. Un ciudadano cu a wak e accidente a tuma e number di e Swift y a wak e drenta Tarabana banda di Royal Funeral home. Na yegada di e ambulans nan a atende e victima y a transporte pa hospital. Despues di a termina na e sitio di accidente e polis di trafico a bay na Mandolinstraat unda e number di auto ta pertenence y den e cura a mira e Swift tapa cu lona.


text:
Despues di 9 aña Merka ta manda promé buelo komersial den espasio.
Florida - Den fin di siman e kompania SpaceX a logra lansa e kapsulá ‘Crew Dragon’ eksitosamente. Ta despues di nuebe aña ku Merka a bolbe manda un rakèt ku hende den espasio. Loke ta hasi e lansamentu historiko ta, ku e ta promé buelo komersial ku ta bai e stashon espasial ISS for di suela merikano. E lansamentu tabata programá for di den siman, pero debí na mal tempu mester a posponé. Finalmente djasabra atardi seisor, e astronoutanan Bob Behnken i Doug Hurley a lanta buelo for di e base Kennedy Space Centre na Cape Canaveral den e estado di Florida. Den kurso di e siguiente dia mes, e kápsula a yega na e stashon espasial.


text:
Kolaboradónan di KPCN i BKCN ta sigui kurso di ‘meldkamer’
Kralendijk - Kuater kolaboradó di ‘meldkamer’ di Kuerpo Polisial Hulanda Karibense (KPCN) i dos empleado di Kuerpo di Bombero Hulanda Karibense (BKCN) resientemente a sigui un kurso intensivo
E kurso tabatin komo meta pa sertifiká e koleganan nobo di e ‘meldkamer’ di e islanan di Hulanda Karibense komo sentralista. Durante un siman nan a siña, entre otro, ki tipo di pregunta mester hasi pa risibí e informashon korekto i konkreto tokante e situashon na momentu ku yamada di emergensia drenta i pa despues despachá e unidatnan di ayudo konserní pa duna asistensia.
Pa promé biaha BKCN a partisipá na e kurso aki pa haña un impreshon di kiko ta e prosedura na momentu ku yamada di emergensia drenta na ‘meldkamer’. E ‘meldkamer’ ta funshoná pa tantu polis, brantwer i e servisio di ambulans di Hulanda Karibense. E partisipashon di BKCN den e kurso ta algu úniko ku ta kontribuí na mehorashon di e kolaborashon entre e partnernan.
E sentralistanan aktual tambe a sigui e kurso pa por ta na altura di e último desaroyo pa ku funshonamentu di e ‘meldkamer’ ku awor ta konta ku aparatonan moderno i stándarnan di ‘meldkamer’ general na Hulanda
Riba potrèt: E kursistanan di KPCN i BKCN.


text:
01 Aug Entrevista ku señora Magdonia (Doña) Sirvania
Señora Sirvania, mihó konosí komo Doña, a kuminsá traha na Fundashon Birgen di Rosario komo ‘bejaardenverzorgster’ na aña 1977 i el a traha 8 aña na Habaai. Después ku Doña a haña su yu, el a bin bèk na Habaai i traha 13 aña einan. Ora ku Doña a baha ku penshun, atrobe el a bin bèk pero den un otro forma.
Hende grandi ta fasiná Doña i semper el a traha ku hende grandi. Fundashon Birgen di Rosario a lanta diferente proyekto i pa e proyektonan nan tabata buska boluntario. E amor pa e trabou a keda kemen esei tabata nèt un kos p’é!
Pa e proyekto Huntu grandi den mi bario na Hòfi Wayaká, Doña ta yuda den kushina i tambe ku otro aktividatnan. Na 2004 Doña i su kolega Marbella Pieter a aserká Shell pa donashon, ya nan por a desaroyá e hòfi komo un lokalidat kaminda e grandinan di Habaai por sinta den un lugá nèchi i trankil ora nan tin aktividat. Ku e donashon di Shell, nan por a traha un flur, bañonan, kushina, bankinan i lugá pa sinta den sombra. Aktualmente Hòfi Wayaká, ta wòrdu usá pa diferente aktividatnan pa grandinan di Fundashon Birgen di Rosario i e hòfi tambe ta disponibel pa hür na otro organisashonnan ku ke us’é pa nan evento.
Na ougùstùs 2018, ta hasi 3 aña ku Doña huntu ku Candita Jamanika i Margriet Jonge a lanta e organisashon di penshonadonan pa Fundashon Birgen di Rosario. Adulto Seniornan Fundashon Birgen di Rosario a lanta pasobra nan a ripará ku trahadónan ta separá for di otro ora nan baha ku penshun.
Aworakí tin mas ku 56 hende afiliá ku e organisashon i tin asta personanan ku ta wardando pa nan baha ku penshun pa nan drenta e organisashon. E miembronan ta paga solamente 10 florin pa luna komo kontribushon i nan ta hasi diferente aktividatnan manera charla edukativo i nan ta sali keiru por lo ménos un 5 pa 6 biaha pa aña.


text:
Hòmber ku tabata usa menor pa ataká kondená na 8 aña prison
Willemstad – Dean Engelhardt a keda kondena komo lider di dos menor ku e tabata kometé atrako ku nan. Wes a baha e kastigu basta pa Dean debí ku e no a tira ku e armanan i tampoko tabatin violensia físiko. EL a kometé atrako riba tres toko chines,ladronisia di dos lampi for di un kas den Zuurzak, inkubrimentu di outo i poseshon di shotgun ku el a kometé e atrakonan kuné. Dean a usa dos menor di edat, un hobensita di 15 aña i un hobensitu di 14 aña. E hobensita di 15 aña na dos okashon a fungi komo shofùr di e vehíkulo. Hasta den e último kaso di atrako dia 3 febrüari 2015 na Toko Stakamahachi, e damita tabata bou di stür ta pita e atrakadónan pa hasi lihé. Apénas Dean a kaba di sali for di prison novèmber 2014 atrobe e ta kai sera. Di 14 aña ku fiskal a demandá kontra di Dean, el a keda sentensia na 8 aña di prison. Pa e dos menornan di edat kada unu wes a kondena na 12 luna di kual 6 luna kondishonal di detenshon hubenil i periodo prueba di 2 aña. Nan tin di sigui guia di Reclasering.
###
Hóben ta pretendé ku e no mester yudansa
Willemstad – E hóben Timothy M. Ayera a bisa wes ku enbèrdat e no mester di guia den su bida, debí ku el a siña su lès i lo no hasi nada malu atrobe. Timothy ta keda akusá ku dia 13 febrüari 2015 el a intentá na kita telefon for di un dama. E echo a tuma lugá den área di Punda. E dama a bisa ku e tabata kana i diripiente e akusado a bula para su dilanti. E akusado a ranka e telefon ku tabata den man dje dama víktima. E dama a reakshoná mesora i a ranka e telefon bèk. Seguidamente e akusado ta dal e dama un moketa den su pechu pone bai kai. E akusado ku tabata kana ku algun amigu, a konta nan kiko el a hasi. Timothy ta nenga di a ranka e telefon i a dal e dama. Timothy un dado momentu a stròp di bai skol i no ta tende di su mama. Por mira ku problema familiar entre mayornan tin su influensia riba e yunan den e kaso aki e akusado. Fiskal a pidi korte pa sentensiá Timothy na 12 luna kondishonal di detenshon hubenil. Awor aki e akusadó ta den Brasami.
###
Dos hóben den korte pa menasa ku arma di kandela
Willemstad – E dos hóbennan Jursly K. i Elviron L. tabata den sala di korte akusá di a menasa un señora ku arma di kandela i poseshon arma di kandela dia 13 yanüari 2015. Pa Jursly tin dos akusashon mas ku el a resistí su aresto dor di polis i menasa un agente di lo mat’é ora e sali for di prison. Tur kos a kuminsá ora ku nan a dal den outo di un konosí di nan. A surgi un interkambio di palabra ku frei di e señora. Despues ora nan a topa otro riba kaminda, e señora ku Jursly a start un diskushon di menasa kontra di otro. Despues Elviron a bai na kas di su amiga, kaminda polisnan a detené nan.
Na kas di Jursly a topa e arma. Elviron a bisa ku e arma ta di dje. Elviron na momentu di a kometé e echo aki tabatin 17 aña. Pero for di su 15 aña el a stòp di bai skol i no por a bisa ta dikon. E no ta tende di su mama i ta bai su mes kaminda. E no ke aseptá yudansa di reclassering. Pero reclassering ta haña ta importante pe ta den un kas di guia pe haña e guia nesesario si no e lo bolbe presentá na korte.
Jursly ta lamentá ku el a kai será, dor e ta bèrdè su futbòl ku e gusta hunga. E si a pidi korte yudansa. E akusadonan ta hóben, pero fiskal a tuma nan hopi na malu. Pasombra tabatin kampana pa entrega arma nan no a hasi esaki. A keda kuné i menasá hende. Teniendo kuenta ku Elviron ta menor di edat, fiskal a pidi 24 luna kondishonal i pa pone den un sentro di guia pa 1 aña pe haña guia pa bai skol, FMA, i tratamentu di sikólogo. Tambe 40 ora di treinen riba regulashon di violensia. Pa Jursly ku si ta será, fiskal a demandá 24 luna di kual 6 luna kondishonal ku guia di Reclassering. Wes Carmelia no a dikta sentensia mesora pero ta tuma su tempu pa studia e kaso i pa dikta sentensia aki tres siman.
Fuente Hustisia.com


text:
Partisipashon relashoná ku Tambu i Aguinaldo.
KOMUNIKADO DI PRENSA 553/2022
22 novèmber 2022
Partisipashon relashoná ku Tambu i Aguinaldo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Departamentu di Pèrmit di Polis (U.B.W.) ta partisipá lo siguiente.
Mirando e kantidat di petishonnan pa fiesta di tambu i aguinaldo risibí i pa
garantisá ku bo petishon ta wòrdu prosesá na tempu nos ta partisipá lo
siguiente;
Pa tur pèrmit pa evenementu manera Tambu i Aguinaldo, e petishon aki
mester wòrdu entregá mas tardá dentro di sinku (5) dia di trabou promé
ku fecha di e aktividat.
Tur petishon di evenementonan, mester wòrdu entregá na lokèt di
pèrmit (vergunningenloket) na Eurobuilding situá na Saliña 127.
Tuma bon nota di esaki pa evitá kualkier posibel inkumbiniensia.


text:
Tur cos a cuminsa ora cu Juan Francisco tabata tin 14 aña, el a haya un type machine for di su wela regaldo pa su cumpleaños. Su prome storia cu el a skirbi tabata Hubentud cu despues di 25 aña el hacie den un serie di television bao di e nomber di Ciudad Oraño. Cu 17 aña Juan Francisco a skirbi un buki pa mucha ‘E solo di e Caquetionan’ cu a keda publica na 1997. Ta hopi ta e storianan y scriptnan di pelicula cu Juan Francisco tin skirbi cu ainda tin cu wordo ehecuta.
Riba 5 di Febriuari di 1997 Juan Francisco a cuminsa traha na ATV canal 15 den e departamento di master control. Durante 2 aña Juan Francisco a pasa pa diferente departamento y te hasta na dirigi e noticia. Di production control el a bay pa editing unda e tabata e editor di noticia.
Na 1999 Juan Francisco a bay studia direccion cinematografica y realisacion audiovisual na Madrid, Spaña. Despues cu el gradua na Spaña el a bay studia diseño di media na Hulanda. Na banda skirbi, produci y dirigi pelicula, Juan Francisco tambe por haci e diseño y marketing di e pelicula. Ora cu el a finalisa su estudio na Hulanda el a regresa Aruba.
Na Aruba Juan Francisco a dicidi di funda CINEARUBA pa por stimula un industria di cine local.
Varios tabata e peliculanan cu el a skirbi, produci y dirigi cu a ricibi reconocemento internacional e.o. 10 Ave Maria, Awa Brak, Alto Vista y Abo So. Cu CINEARUBA Juan Francisco a realisa diferente proyectonan cu a beneficia e comunidad di Aruba y principalmente e hobennan. Proyectonan manera: Tribi Soña, Biba Cultura, Into Acting Youth Club, Shoot 2 Capture, Shortcutz Aruba, Rooftop Film Club, Ciudad Oraño, Youth Can, On Air Drama, Cinema Outdoor, Street Rap Musical, Summer Movie Nights, Kids Report, The 48 Hour Film Project Aruba, Playa Film Festival y un cantidad di tayernan di cine y television e.o. scriptwriting, produccion, lenguahe audiovisual, actuacion y direccion.
Pa Juan Francisco, importante ta e traspaso di conocimento y yuda e hobennan desaroya nan talento. Ora e mes tabata hoben e no tabata tin un caminda cu e por a bay pa explora su talento. Pa e motibo ey e kier brinda na e hobennan e oportunidad ey, pa medio di provee un plataforma unda cu e hobennan por explora y desaroya nan talento.
Juan Francisco Pardo ta spera di por sigui contribui na e desaroyo di Aruba su talentonan local. E tin 30 aña combinado media cu arte, cultura y social, conectando tur cos cu otro na beneficio di e desaroyo di comunidad di Aruba.


text: E mundo di beyesa tabata den gran expectativa pa e anuncio oficial di e organisacion di Miss Universo encabesa pa Sra. Paula Shugart. Den un rueda di prensa a anuncia cu e pais cede pa cu e certamen Miss Universo 2018 lo ta Thailand. Pa e fanaticada Asiatico esaki tabata un alegria inmenso debi cu nan ta e fanaticada di mas grandi ora ta trata apoyo. Ultimo biaha cu Thailand tabata cede di Miss Universo tabata na 2005 unda cu Aruba a wordo representa pa Louisana Cicilia. Expectativanan ta halto e aña aki, cada pais ta den preparacion completo pa locual ta trata na representante. Aruba lo wordo representa pa Kimberly Julsing, un hoben cu tin experencia caba den mundo di beyesa. Den pasado Kimberly a sali 2nd Runner-up Miss Teen Aruba International, 2nd Runner-up Reina di Carnaval 63. Organisacion di Miss Aruba encabesa pa Hendrik Croes ta den preparacion pa Aruba sobresali un biaha na Miss Universo. Aña pasa Aruba tabata constantemente den lus di media cu representacion di Alina Mansur. Aruba a bin ta crece bao e fanaticada Asiatico pues no lo tin duda cu nan lo sostene nos representante na Thailand. E certamen di mas halto y importante den e mundo di beyesa lo tuma lugar dia 16 di December pa 7PM den un transmision bibo riba FoxTV.


text:
Sera konosi ku Kórsou su representante pa e sertamen di Miss Top Of The World Plus Size 2020!
Sera konosi ku Kórsou su representante pa e sertamen di Miss Top Of The World Plus Size 2020!
MosaNena ta un hoben ku a wordu di “bully” pa hopi anja I a lanta ku rabia riba su mes pa motibu ku ela laga hende defini pe kiko ta bunitesa.
Awe MosaNena ta un hurista ku a sa di surpasa esaki I no ta laga niunhende su opnion definie.
Partisipando na e sertamen aki komo Modelo plus size mi ke proba ku diversividat ta nos forsa I ku opinion di otronan nunka no mester ta nos realidat.
Keda pendiente pa hopi mas di @MosaNena


text:
AMSTERDAM – Kon ta posibel ku un pintura di Rembrandt por hasi un impreshon asina grandi riba bo bida i identidat? Ta un pregunta ku ta okupá Layzimena Emerencia (23) di Aruba. “E kultura afro-karibense ta masha ousente na Aruba.”
Kasi diariamente Layzimena tabata pasa Rembrandthuis na Amsterdam pa bai su estudio hbo di Dosente di Baile. “Seis aña largu esaki no a atraé mi, miéntras turista ta bini djaleu pa e pinturanan ei. Pero di repente mi a mira un hòmber pretu riba un banner grandi pafó di e museo.”
Kiko ta ‘masha spesial’ na esaki? “Ora bo pensa riba e pinturanan di Siglo di Oro semper ta trata di hende blanku ku a pinta bunita i orguyoso. Hende pretu? Nan tabata sinta den un huki i ta pinta nan komo sumiso.”
Via WeConnect, un fundashon ku ta sali pa interes di studiante karibense, el a haña un bishita ku guia di e eksposishon. “Un kos a pasa ku mi ora mi tabata kompletamente mi so den e sala. Unda ku mi a bira henter ora mi tabata mira hende pretu pintá, orguyoso i bistí na paña masha bunita. A pinta nan mésun importante ku e hendenan blanku riku.”
Loke a toka mi tabata sierto ekspreshon di kara, e manera orguyoso ku nan tabata mirá mi. Tabata manera ta den un spil mi tabata wak, pasobra mi tabata mira mi mes tambe un tiki. Ku mi koló tambe ta skur”
Kompará ku Kòrsou Aruba mas parti tin hende koló kla. “P’esei ei tin e idea i e orguyo ku nos tur ta desendiente di e habitantenan original indígeno. Ma no ta nos tur t’asina. Ta ignorá e pasado di sklabitut.”
“Mi mes tambe tin bia no tabata sinti mi arubano pa motibu di mi koló”, Layzmina ta konta. “Mi ta bini di San Nicolas. Ta un bario riku na kultura i kaminda tin hopi hende kolo skur ta biba. En general ta konsiderá e bario komo atrasá. I esei ta henter e kos.”
“Ta mira henter San Nicolas komo un tipo di ghetto, ‘the chocolate city, kaminda ta minoria so ta biba. Tin un otro stigma ku e hendenan pretu di Aruba ta bini di otro isla, manera Sint-Maarten. Ke men bon mirá ta serka ken bo ta pertenesé?
Kasi tur hende ku outoridat na Aruba ta koló kla, manera nos héroe di pueblo Betico Croes. Na skol nos ta siña di Tula i sklabitut na Kòrsou pero no tokante kiko a sosodé na Aruba. No ta straño ku mi mes tata mas despues a bini sa ku tin un historia di sklabitut na Aruba i tambe tin registronan di esklabo.
Bèk pa e obranan di arte di Rembrandt. “Un pintura di un muhé pretu orguyoso ta toka mi, pasobra mi ta bira mas konsiente di e manera ku mi ta komportá. Mi no sa eksaktamente pakiko, pero tin algu ku ta pone nos arubanonan pensa inkonsientemente ku hulandesnan sa mihó. Den kompania semper ta nan ta na palabra i e ora ei mi no por ekspresá mi mes bon. E ora ei mi ta skohe pa sera mi boka.”
‘Pakiko e kultura afrokaribense ta asina ousente na Aruba?’
“Despues di e bishita na e eksposishon algun mucha muhé a bisa: Na Kòrsou hopi bia nos ta bai eksposishon na museo ku skol òf ora tin siman di kultura. Mi a pensa den mi mes, nos na Aruba ta anda henteramente diferente ku nos kultura. Nan ta bai hopi mas leu. Lo mi tabata ke pa nos muchanan siña mas den enseñansa tokante nos historia i kultura, ku tin hende pretu tambe.”
Lo mi tin gana di kòmbersá ku e minister na Aruba. Bo ta bira mas sigur di bo mes si bo sa ken bo ta i si bo tin e sintimentu ku bo ta konta. Si nos desaroyá arte i kultura mas aleu na Aruba, nos ta yega mas leu.”
“Mi mes ta para kla pa duna un kontribushon na esaki na Aruba. P’esei mi ta hasi e pregunta: Pakiko e kultura afro-karibense ta asina ousente na Aruba? Kiko esaki ta bisa di Aruba?


text:
Arma di kandela konfiská.
WILLEMSTAD, Curacao — Djasabra 23 di mei 2015, alrededor 10.45’or di mainta, e unidat polisial UST a hasi un entrada hudisial na un kas na Sabana Hundu en konekshon ku violashon di Lei di arma i Lei di droga. Na momentu ku e unidat a yega na e adrès no tabatin ningun persona na kas.
A start ku un investigashon den e kas i a bin haña un arma di kandela di kaliber 22. A konfiská esaki i e investigashon den e kaso aki ta kontinuá.
###
Detenshon
WILLEMSTAD, Curacao — Djadumingu 24 di mei 2015, alrededor di 05.40’or unidat polisial UST a hasi un entrada hudisial den un kas na Portugezenweg en konekshon ku violashon di Lei di droga. Durante di e investigashon a konfiská un balansa, un kantidat di saku chikí di mariwana i di kokaina.
Relashoná ku esaki a detené na e sitio e hòmber sospechoso R.C.F.d.C., nasé na Kòrsou, di 39 aña di edat. A presentá e sospechoso dilanti di un fiskal ouksiliar ku a ordená su enkarselamentu pa mas investigashon.
###
Kontròl di tráfiko.
WILLEMSTAD, Curacao — Djaluna 25 di mei 2015 entre 5’or pa 8‘or di mainta personal di e Warda di Polis Barber, a tene kòntròl di tráfiko na altura di Malpais. Nan a kontrolá un total di 96 vehíkulo i a parti un total di 25 prosèsverbal pa diferente infrakshon kometé.
- Kore outo sin faha di seguridat bistí 06
- Kore outo sin reibeweis 06
- Outo sin seguro bálido 04
- Kore outo sin plachi number 04
- Kore outo sin number pagá 02
- Otro infrakshon 03
###
Intento di atrako riba un negoshi na Renaissance.
WILLEMSTAD, Curacao — Djaluna 25 di mei 2015, alrededor di 11.50’or di mainta, Sentral di Polis a risibí notifikashon di un intento di atrako ku a tuma lugá na un negoshi na Renaissance. Mesora a dirigí un unidat na e sitio.
For di un investigashon ku polis a realisá a resultá ku un hòmber deskonosí tur na pretu bistí, ku muts riba su kabes i arma di kandela den man a baha ku un kabuya nèt dilanti di e entrada di e negoshi.
Ku un mukel e tipo aki a bati riba porta di e negoshi sin e resultado deseá. E hòmber sospechoso a wòrdu deskubrí dor di un bewaker ku a los tiru dirigí riba dje, kaminda el a hañ’é obligá ta hui for di e sitio den un vehíkulo direkshon di Rouvilleweg. Polis a start un búskeda i ku yudansa di komunidat alrededor di 13.00’or polis a bin en kontrá e hòmber sospechoso i e vehíkulo den Saliña.
A detené e hòmber A.M.B.Y nasé na Colombia di 32 aña di edat komo sospechoso di intento di atrako i a konfiská e vehíkulo i artíkulonan di importansia pe investigashon. A presentá e sospechoso dilanti di un fiskal ouksiliar, ku a ordená su enkarselamentu. Tim di Atrako ta kontinuá ku e investigashon.
###
Ladronisia ku 3 detenshon
WILLEMSTAD, Curacao — Djaluna 25 di mei 2015, alrededor di 13.30.’or polis di Barber a risibí notifikashon ku tres hòmber ta kanando riba e “vlakte” na Tera Kòrá na altura di e “molinanan di bientu” ku kabritunan mara ku kabuya riba nan lomba.
Un patruya di polis a dirigí nan mes rápidamente na e sitio ariba menshoná i na altura di e “Trapi” kaminda e molinanan di bientu ta situá polis a bin en kontrá ku e tres hòmber nan.
Na momentu ku e trio a ripara ku nan a kedá deskubrí nan a trata di los e kabritu nan. Un di e sospechosonan a trata di hui bai den direkshon di mondi pero polis a lográ di detené tur tres komo sospechoso di ladronisia di kabritu.
Ta trata di e hòmbernan: J.C.V nase na Kòrsou di 21 aña di edat S.S.M nase na Kòrsou di 20 aña di edat J.E.F.S nase na Kòrsou di 17 aña di edat A presentá tur tres (3) sospechoso dilanti di un fiskal ouksiliar ku a ordená nan enkarselamentu pa mas investigashon.


text:
Pabien riba dia di Hende Muher
Atletanan Olimpico femenino a pone Aruba riba e mapa mundial den deporte.
E clasificacion pa e Weganan Olimpico di Rio de Janeiro 2016 di e atletanan femenino, Nicole van der Velden(Sailing), Philipine van Aanholt(Laser), Allyson Ponson(Landamento) y Monica Pimentel(Taekwondo) tabata simplemente un muestra di e progreso y dominio di nos hende muhernan den e deporte local. Pa hopi aña nos atletanan femenino a sobresali na nivel internacional mas cu nos atletanan masculino. E atleta femenino Nicole van der Velden tabata e prome atleta local cu a yega e nivel cu tanto nos a anhela pe esta esun Olimpico. Na Aarhus, Dinamarca e atleta di Aruba a haci historia door di bira e prome cu a clasifica pa Rio 2016. Pero e no a keda na e atleta van der Velden so, algun siman despues e atletanan van Aanholt, Ponson y Pimentel(tur femenino) a sigui e pasonan di Nicole. Hunto cu e atletanan masculino Mikel Schreuders, Thijs Visser y Jayme Mata nan a forma e delegacion cu a representa nos pais na e Wegana Olimpico di Rio 2016.
Aña pasa un bes mas Aruba su atletanan femenino esta Kayla Arends y Mali Rafini ta haci historia pa nos dushi isla ora nan ta logra como e promenan, e clasificacion pa e Weganan Olimpico Hubenil Buenos Aires, Argentina.
No tin duda cu nos representantenan femenino den deporte a sa na laga Aruba su nomber resona den exterior. Esaki ta danki na nan propio corahe, sacrificio y determinacion pa logra lo maximo pa na mes, nan deporte y Aruba.


text:
Warda te ora cu haya diploma/ cijferlijst no ta necesario.
ORANJESTAD – Colegio EPI a habri e inscripcion pa aña escolar 2021-2022 recien y entrante 1 di april. E proceso di inscripcion ta completamente online, via nos website www.epiaruba.com
E periodo di inscripcion ta habri te cu 15 di juni proximo y nos ta recomenda tur aplicante cu ta interesa den sigui un programa di educacion na Colegio EPI pa aplica mas pronto posibel pa sigura nan puesto di estudio pa e proximo aña escolar.
Nos ta consciente di e hecho cu no ta tur studiante tin nan diploma, cijferlijst of overgangsrapport ainda. Sinembargo, por manda nan despues digitalmente na momento cu e aplicante ricibi nan. Importante awo di biaha ta pa yena un aplicacion digital pa nos tene na cuenta cu e interes di e aplicante pa studia na Colegio EPI.
Esaki ta yuda nos defini y planifica diferente factor cu ta di influencia pa e organisacion di e aña escolar nobo, por ehempel, disponibilidad di docente, infrastructura y luganan di stage. Si un aplicante ainda no por dicidi y kier sa mas di nos programanan, ta recomenda pa nan bishita nos website of nos pagina di facebook caminda nan lo por repasa tur foyeto di informacion di tur programa na tur unit. Tambe lo por haya informacion di contacto di nos decanonan cu lo ta mas cu dispuesto pa duna mas splicacion tocante contenido di cada programa.
Ta importante pa remarca cu na momento cu nos yega e limite di e cantidad di aplicacionnan pa cada unit, nos lo tin cu cuminsa maneha un lista di espera, dependiendo di cuanto aplicacion a resulta den un acceptacion definitivo.
Nos ta spera di por yama tur aplicante un bon bini na Colegio EPI pa aña escolar 2021-2022.


text:
International
Home International
Message in a bottle; un mensahe di 135 aña pasa hinca den un botter...
Un plumber/ Loodgieter a topa cu un hayazgo masha peculiar: Un botter di whiskey bieu y den dje un mensahe data for di aña...
Den un nightclub na Colorado Springs den un tiramento 5 persona a muri y...
Tiramento den un nightclub di LGBTQ, 5 persona a perde nan bida y 25 a keda herida, entre nan varios nan situacion ta critico. Colorado...
Na Belgica: Agente policial (29) durante cu e tabata trahando a wordo hinca...
Thomas M. (29) y Jason P. (23), dos agente policial den nan patruya a wordo sorpresa pa un persona, kende cu un cuchiu a...
E cantante Dan Mc Cafferty (76) di e conocido banda Nazareth a fayece
William Daniel McCafferty, miho conoci como Dan McCafferty a nace na Schotland dia 14 October 1946 y a fayece diamars dia 8 November 2022. Dan...
Papa di Roma anterior Papa Benedicto XVI, dispuesto pa testigua den un caso historico...
Caso historico na Alemania 497 victima di abuso sexual di menor, 235 pedofiel, di cual 173 pastor Munich, Alemania: Recientemente Papa Emérito Benedicto XVI lo duna...
Nicolás Maduro lo laga instala base militar na Paraguana, cu e intencion pa combati...
Recientemente Presidente di Venezuela Nicolás Maduro a duna instruccion pa instala base/nan Militar ariba e Penninsula di Paraguana Estado Falcon. Esaki ta pa combati Narcotrafico...
Apple cu bista ariba september 7; unda lo lansa e Iphone 14
"Si bo ta pensa di cumpra e iPhone 13 Pro Max awor, lo ta bon bo warda un poco e prijs lo tin di...
Actriz Anne Heche a sufri daño celebral severo, e posibilidad pa sobrevivi ta cero
Anne lo no tin mucho tempo mas di bida, asina su famia a laga door di un comunicado. E actriz di 53aña a ricibi golpinan...
Homber (50) a fayece, despues cu mucha (3) a baha handrem di auto, e...
DÜSSELDORF, Alemania - Na e municipio Haan, cerca di Düsseldorf, diasabra un homber di 50 aña a cay drenta bou di un auto y...
Muher sentencia cu bida largo, su pareha tabata infiel y como revancha a cende...
Un muher a wordo sentencia pa bida largo, despues di a tuma revancha contra su pareha y a kima e edificio caminda nan tabata...


text:
Nos ta alcansa inmunidad colectivo y na mes momento poco poco nos por bolbe brasa, baila y ta hunto atrobeSegun informacion di Gobierno di Aruba, nos pueblo ta respondiendo na e yamada pa nos vacuna.
Nos ta yegando 30.000 persona cu ya caba a haya e vacuna y nos a surpasa 40.000 persona cu a registra pa haya e vacuna. Pero nos mester ta consciente cu tanten cu e mayoria di nos comunidad no ta vacuna y proteha ainda, tur protocol y medida ta keda vigente y aplicabel.
E vacuna di Pfizer cu actualmente Aruba ta dunando tin un eficacia di 95%. Esaki kiermen cu esnan vacuna tin 95% menos chens di desaroya sintoma fuerte y complicacion, compara cu esnan cu no ta vacuna y ta bin den contacto cu e virus.
Si nos continua riba e ritmo aki, di registracion y vacunacion, sigur Aruba lo ta riba e bon caminda pa recuperacion y pronto nos lo vence e pandemia. Hunto nos ta avansa y logra e metanan multiple di e vacuna, esta nos ta alcansa inmunidad colectivo y na mes momento poco poco nos por bolbe brasa, baila y ta hunto atrobe.
Algo cu mi ta sigur henter pueblo ta anhela.Pesey mes ban sigui scapa bida, ban baha e cantidad di personanan hospitalisa y ban pa e progreso. Tur cos ta posibel tanten nos ta cuida nos mes y esnan rond di nos cu nos ta stima.
Pa e motibo aki mes, mi tambe kier sigui haci un apelacion na tur cu ainda no a registra. Por fabor, ban sigui registra, registra bo mes y e grandinan den bo famia. Hulanda a garantisa cu na tur momento nos lo tin vacuna pa nos hendenan. Nos tin e solucion, ban haci uzo di dje.


text:
Federacion Internacional di Basketball (FIBA) a anuncia cu pa aña 2020 nan lo recompensa 10 federacion di e 213 federacionnan nacional cu a demostra progreso den yuda desaroya e deporte na e paisnan aki. Den e 10 federacionnan aki, a scoge Aruba! Esaki ta un tremendo noticia pa e federacion nacional di basketball na Aruba. E donacion aki sin duda lo yuda e disciplina di 3X3 unda cu den e ultimo weganan olimpico hubenil, tabatin islanan cu tin menos di 200 mil habitante cu a competi, demostrando cu si nos crea un plan strategico, cu Aruba Basketball Bond (ABA) tambe lo por yega aki!
Aruba Basketball Bond ta sigui haya elogio internacional dor di FIBA. E aña aki tecniconan di FIBA Americas lo bin Aruba pa finalisa proceso di e cancha. Presidente di Aruba Basketball Bond, mr. Kenneth Vrolijk lo biaha na luna di mei pa e headquarter di FIBA Americas na Miami pa haya guia con desaroya un liga di 3X3 na Aruba. Tambe ta intencion di FIBA pa duna Aruba un man den crea plannan strategico pa futuro pa den e disciplina aki.
Kenneth Vrolijk ta encabesa e federacion di basketball na Aruba desde september 2019. For di 2017 e ta den directiva pero aña pasa el a tuma e timon over y na mes momento a bira miembro di e comision di desaroyo di deporte mundial di Federacion Internacional di Basketball (FIBA). Su entrada den e federacion mundial ta duna Aruba hopi mas oportunidad y acceso na fondo pa desaroyo, conocemento y ekipo.
A funda Aruba Basketball Bond dia 26 di januari na aña 1952 y actualmente tin 5 club miembro. Nan ta:
- Aruba Jrs
- SUF Stealers
- De Vuyst Impact
- CEO Dream Basketball
- SV Estrella
Oficialmente Aruba Basketball Bond tin registra mas di 300 atleta cu ta participa den campeonato pero tambe tin esunnan cu ta hunga na diferente parke sin cu ta registra.
Si Bo ta interesa pa hunga basketball, subi e pagina di Facebook di ABB na https://www.facebook.com/ArubaBasketballBond/ y nan mes lo yuda Bo pa hinca Bo den contact cu un di e 5 ekiponan activo. Probablemente esun mas cerca di Bo cas. Basketball ta un deporte di disciplina, hopi accion y movecion, cu ta bon pa bo salud y ta aumenta bo spirito di kier sobresali y gana!


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 7 di òktober 2022.
Kompilá:
djaweps 6 di òktober 2022, 05:00 o.l. (09:00 UTC).
KÓDIGO HEL: PREKOUSHON PA MAL TEMPU TA NA VIGOR PA KÒRSOU
Tempu:
Parsialmente te hopi nublá ku algun áwaseru kompañá lokalmente pa welek i bos.
Temperatura máksimo lo alkansá 29ºC i temperatura mínimo 23ºC.
Solo ta sali 06:25 i ta baha 18:23 o.l.
Bientu:
For di direkshon ost nortost i suak te moderá; forsa 2 te 3 (7 te 19 km/ora, 4 te 10 nudo). De bes en kuando moderá te posiblemente fuerte den ráfaga; forsa 4 te 6 (20 te 50 km/ora, 11 te 27 nudo).
Situashon general:
Durante di próksimo dianan, kondishon atmosfériko lo bira mas faborabel pa desaroyo di nubianan signifikante den nos área, debí na un ola tropikal basta aktivo ku ta aserkando nos área. E nubianan aki, ku ya ta pasando riba nos isla, ta trese algun áwaseru i lokalmente por ta moderá te fuerte kompañá pa welek i bos. Komo resultado di esaki, ta antisipá molèster di awa na e sitionan di kustumber.
Kondishon di laman:
Por lo general trankil ku altura di olanan di ménos ku 1 meter (3 pia). Durante áwaseru fuerte, temporalmente un poko brutu ku olanan alrededor di 2 meter (7 pia).
Sistemanan signifikante di wer tropikal:
E ola tropikal aktualmente ku 80% chèns pa sigui desaroyá durante e próksimo 2 dianan a hasi su entrada riba region ost di Karibe. Esaki lo bai afektá e atmósfera lokal durante gran parti di e di dos mitar di siman aktual den nos área. Departamento Meteorológiko Kòrsou lo vigilá futuro desaroyo di e sistema tropikal aki minusiosamente i lo emití mensahenan di prekoushon na momentu ku esaki ta nesesario.
Fenómeno spesial:
Ningun.
Perspektiva te djasabra mainta:
Hopi nublá ku yobidanan riba vários parti di Kòrsou.
Meteorólogo:
Abraham.
BOLETIN SPESIAL Nr. 2
KEDA PENDIENTE PA MAS INFORMASHON.
E siguiente boletin lo wòrdu emití djaweps, 6 di òktober 2022, 09:30 o.l.
BOLETIN SPESIAL Nr. 1
KEDA PENDIENTE PA MAS INFORMASHON.
E siguiente boletin lo wòrdu emití djabièrnè, 7 di òktober 2022, 10:30 o.l.


text:
Recien, un delegacion di Aruba Tourism Authority a conclui nan bishita na Europa cu varios reunion importante dirigi riba e continente Europeo den su totalidad. Como parti di e diferente reunionnan, a sostene reunionnan cu ehecutivonan di KLM y TUI tambe – cual ambos aerolinea ta hopi importante pa nos mercado di Europa. Den ambos aontecimiento AHATA tambe a forma parti di e reunionnan cu e dos aerolineanan.
Te cu october 2019, Europa a trece 77.684 bishitantenan pa Aruba, loke a representa 8.4% di e marketshare di bishtantenan pa Aruba. Compara cu e mesun temporada pa aña 2018, esaki ta un crecemento total di 5.4%.
Te cu october 2019, 33% di e pasaheronan Europeo a scoge KLM pa bula pa nos isla di cual 41% ta procedente di Hulanda.
Den e mesun temporada e aerolinea TUI a trece 17% di e total di biaheronan Europeo pa nos destinacion, di cual 33% ta procedente di Hulanda.
A reuni cu ehecutivonan di KLM y di TUI referente e schedule pa 2020, dialogando riba posibilidadnan pa subi e cantidad di capacidad di asiento aereo y/of frecuencia di vuelonan pa Aruba. Esaki ta parti integral pa Aruba su strategia di diversificacion. Mester di mas capacidad pa por sigui mira crecemento di e continente aki. Un continente cu a crece cu un averahe anual di 2.3% ora tira un bista riba e periodo di 2011 pa 2018. Ademas a combersa riba e posibel impacto di e actual andansa di e Corona virus. E impacto ta uno sigur cu ambos aerolinea ta sinti, y cu posiblemente lo por a cuminsa afecta biahe pa Caribe na momento cu a reuni cu nan dialuna ultimo. Ta algo cu a caba di drenta e mercado Hulandes na es momento ey y cu a bira un topico hopi actual den e continente Europeo. Lo sigui monitorea e desaroyo, y ahusta strategia unda cu tin mester. Tambe a papia di capacidad pa e periodo di winter 2020/2021 cu ta inicia na november 2020 te cu april 2021. E reunionnan aki a bay hopi bon y A.T.A., conhuntamente cu AHATA y AAA lo sigui evalua capacidad pa cu e diferente rutanan Europeo.
-FIN-


text:
Angelina Jolie lo no kooperá pa pèrsigui Brad Pitt pa maltrato di mucha.
Angelina Jolie lo no kooperá na un investigashon ku lo por kondusí ku ta akusá Brad Pitt di maltrato di mucha. Jolie i Pitt ta den proseso di divorsio i aparentemente durante un pleitu, e aktor lo a dal nan yu hòmber di 15 aña, Maddox.
FBI i e departamentu di protekshon pa mucha a kuminsá un investigashon, pero Jolie a indiká kaba ku e lo no kooperá, asina TMZ ta informá.
Tin vershon ku Pitt lo a dal Maddox, pero di otro banda tin ta bisa ku Jolie a para mei mei di Pitt i e mucha i ku ta djis su skouder el a alkansá.
E motibu prinsipal ku Jolie lo no koopera ku e investigashon ta pasó e ke protehá su famia. I segun e aktris un kastigu pa Brad Pitt lo no kontribuí na esei.
Siman pasá Pitt i Jolie a bai di akuerdo riba mayoria di e palabrashonnan relashoná ku nan divorsio. Den esakinan a palabrá tambe un areglo temporal di kustodia pa e muchanan.


text:
Un rekisito importante di un bon docente ta dominio completo di e materia cu e ta presenta na su alumnonan y e habilidad pa por comunica esaki den un forma cla y preciso. Si no cumpli cu e rekisitonan aki e docente ta core peliger di perde control riba e klas loke lo conduci na falta di respet, atencion, cooperacion y prestacion di e alumnonan. Esaki ta hustamente loke ta tumando lugar awor aki cu e maneho bruha di enseñansa door di e minister actual. E agenda di e minister ta un misterio grandi pa mayoria di e cuerpo di docente na Aruba. E minister ta haci declaracionnan na prensa encuanto su maneho sin cu esaki a wordo delibera y comparti di antemano cu e docentenan.
E dirigentenan den enseñansa na Aruba parce di a harta cu e forma di proceder aki di e minister y a cuminsa vocifera nan disgusto y desacuerdo abiertamente. Nos por a tuma nota di diferente articulonan cu a sali publica di e.o. e directora di SKOA na unda ta refuta ponencianan di e minister. E motibo di esaki ta pasobra e directora tin e tarea y responsabilidad di cumpli cabalmente cu e deber di duna e docente y alumnonan direccion y claridad kico ta wordo exigi di nan. Den cumplimento di e deber aki no tin espacio pa duda, pasobra esaki lo conduci na chaos y desordo cu por nifica cu e directora ta wordo retira dor di SKOA.
Den politica e exigencia pa cumpli cabalmente cu e tarea di duna direccion y claridad NO ta existi NI pa e minister NI pa parlamentarionan. E minister, particularmente den e constelacion actual, na unda e gobierno di coalicion no por duna su mes e luho di perde ni un voto di sosten den parlamento, parce di tin e poder absoluto di haci y deshaci sin cu e ta wordo desafia of cuestiona door di su coleganan of door di parlamento. Esaki tabata p.e. e caso cu ex-minister Otmar Oduber cu a haci y deshaci y parce e minister di enseñansa no kier keda atras. Minister Lampe den e dos aña y mey a logra di “jaag” e cuerpo di docente “tegen zich in het harnas” cu su maneho manera un “ongeleide projectiel”! E minister a hay’e obliga pa pasa parti di su trabou pa Min-Pres, pa evita mas desordo, pero aki cos no a caba.
Aruba ta inverti un gran parti di su presupuesto na enseñansa y toch e “return of investment” di enseñansa ta laga hopi di desea. Un ex-gobernante di un partido cu ta conforma e coalicion actual, recientemente a declara cu “e realidad na Aruba ta cu un porcentahe halto di studiante ta cay na caminda. No tin ni 3% di academico, ni 10% cu a caba cu titulo di enseñansa profesional (beroepsonderwijs) y ni 25% di nos poblacion tin un MAVO diploma”.
Parce cu esaki a yega na horea di e minister y di gobierno, pasobra recientemente Ministerraad a bay di acuerdo cu un proposicion di e minister aki pa duna subsidio na e scol priva “de Schakel”! Pero e minister ta bay mas leu, ya cu 28 di april ta firma un decreto pa oficialisa un acuerdo di cooperacion entre “de Schakel” y Colegio San Nicolas. Y pa despues traspasa e mando over totalmente pa “de Schakel”. Dicon? Ta usa aki e motibo, cu “de Schakel” tin un percentage halto di exito den examen. Pero esaki ta straño si ta 5 alumno so tin den un klas? Kico ta para di e “rechtspositie” di e docentenan di Colegio San Nicolas?
Obviamente ta duna esnan cu ta dirigi Colegio San Nicolas un “brevet van onvermogen”, mientras cu den e mesun rosea ta duna subsidio na un scol priva. Mientras cu scolnan ta sclama pa un ayudo financiero, pa asina por cumpli cabalmente cu nan responsablidad pa “pa crea un bon ambiente profesional di trabou den cual alumno, mayor y personal ta sinti nan contento”.
Ainda por corda con tempo cu ex-minister Hooyboer a duna International School un subsidio di algun miyon, esnan cu awe ta den gobierno, como oposicion a critica e intencion di e ex-minister, mirando cu a duna subsidio na un school priva. Awe minister Lampe, de facto ta haci mesun cos y te hasta ta bay mas leu ainda dor di traspasa un scol publico y hacie uno priva!!
Kico mas tin den e “sprookjes” di e minister aki? Tin mas scol lo bai bira victima di e aventuranan aki?
IPA lo bay cay bou di UA? Interesante ta kende lo bay dirigi e “Stichting” aki!!
E hecho cu e Minister ta sigui biba den su mundo di ilusion y di fantasia y e falta di comunicacion y dominio di e materia lo bay tin consecuencianan devastador pa e futuro di enseñansa na Aruba. Di gobierno no por spera atrobe nada. Ban wak si Parlamento “nobo” actual lo bay tin e pudor di yama e minister pa cuestiona y responsabilisa su maneho manera un “ongeleide projectiel”! Probablemente lo bay trate cu cautela pa evita final di e gobernacion. En berdad ta conta: “Politics is about survival! But at what price?”
Partido UPP
Booshi Wever
11 di mei 2020


text:
Fundacion pa nos muchanan conhuntamente cu otro organisacion den e ramo di educacion, salubridad y husticia a tene 8 dia extensivo y educativo pa e impacto di comportacion den nos pueblo. Sra. Natasha Gilkes di Fundacion pa nos muchanan.
Den e 8 dianan, nan a haya varios herment y tools cu cada organisacion por usa pa yega nan menta. Sra. Gilkes ta bisa cu den e ramo social nan kier logra hopi pero mester enfoca riba un meta pa conecta cu comunidad pa asina nan por logra hopi den un pueblo.
“Nos mester educa un comunidad pa ta mas inclina pa asina por trece cambio y tuma e informacion cu nos ta comparti. Nos enfoke ta keda mas cu mucha. Nos ta traha cu mayornan, educadaronan di mucha, una bes acerca un adulto na e forma corecto, e ta yega na e mucha”, e ta bisa.
Una bes nan tin tur hermen pa haci esaki den un forma adecuado e ora por yega na un cambio den comportacion. E ta bisa cu ta un cultura chikito y complica. Tin diferente departamento cu ta traha cu esaki y lo evalua kico a haci caba y kico nan tin cu cambia pa bay na e caminda pa mehoracion.


text:
ORANJESTAD,Aruba
Dialuna 3 di februari a tuma luga rueda di prensa semanal di Gobierno di Aruba. Durante di e rueda di prensa aki Minister Marisol Lopez – Tromp a elabora riba e vision di Ministerio di Desaroyo Teritorial, Infrastructura y Medio Ambiente y a amplia riba e aspectonan di desaroyo balansa y proteccion di naturalesa.
Ora cu ta trata desaroyo di Aruba hopi ta esnan cu kier pa stimula economia, sinembargo di otro banda tambe tin e necesidad pa conserva y proteha nos naturalesa. Pues ora cu mester tuma decisionnan, como mandatario ta importante pa tene esaki den balans, Minister Lopez – Tromp a splica.
Si mira durante e ultimo añanan, mas y mas comunidad ta expresa nan nivel di conscientisacion y preocupacion riba e balansa aki y e importancia di mihor calidad di bida. Gobierno di su banda tambe a sa di percura pa e aspectonan aki cana mas mihor cu ta posibel a traves di diferente iniciativa manera entre otro e Ruimtelijk Ontwikkelingsplan (ROP) cual Parlamento a aproba mas cu 10 aña pasa y cu mas o menos 2 aña pasa, ex Minister Otmar Oduber a pone enfasis riba esaki bek. Ademas a enfoca riba mehoracion di e proceduranan cu tin den e departamentonan di MinROIM na bienestar di comunidad, cual a wordo hopi neglisha durante ultimo añanan.
Pa conclui, Minister Lopez – Tromp a indica cu ta importante pa accentua cu e manehonan aki ta continua y lo sigui hiba un maneho cu ta tene cuenta cu areanan den comunidad cu tincu keda proteha. Naturalmente teniendo na cuenta cu e cartera aki no solamente ta encarga cu proteccion di naturalesa, pero e ta esun cu ta stimula economia tambe a traves di proyectonan y otorgamento di tereno cual ta un medio pa yega na mehoracion di calidad di bida di nos hendenan y creacion di trabou pa nos habitantenan.